
הוועדה המיוחדת לדיון בהצ"ח הרשות הממשלתית להתחדשות עירונית,
 הצ"ח התכנון והבניה (הוראת שעה) ובהצ"ח שירותים פיננסיים חוץ-מוסדיים
29/02/2016

הכנסת העשרים
מושב שני
<פרוטוקול מס' 34>
מישיבת הוועדה המיוחדת לדיון בהצ"ח הרשות הממשלתית להתחדשות עירונית, הצ"ח התכנון והבניה (הוראת שעה) ובהצ"ח שירותים פיננסיים חוץ-מוסדיים
יום שני, כ' באדר א' התשע"ו (29 בפברואר 2016), שעה 13:00
<סדר היום:>
<הצעת חוק לתיקון פקודת מס הכנסה (מס' 218), התשע"ו-2016 (כ/1000) – קרנות להשקעה במקרקעין, קרנות ריט.>
נכחו:

<חברי הוועדה:> 
אלי כהן – היו"ר
יואב קיש – מ"מ היו"ר
אורי מקלב

<מוזמנים:> 
	אביגדור יצחקי
	–
	ראש מטה הדיור הלאומי, משרד האוצר

	ניר מסיקה
	–
	יועץ בכיר לראש מטה הדיור הלאומי, משרד האוצר

	משה אשר
	–
	מנהל רשות המסים, משרד האוצר

	ליאת גרבר
	–
	ממונה על החקיקה, רשות המסים, משרד האוצר

	אפרת אברהם
	–
	מנהלת תחום קבלנים ונדל"ן, רשות המסים, משרד האוצר

	גל גרינברג
	–
	רו"ח, מנהל אגף א' מקצועית - מע'מ, רשות המסים, משרד האוצר

	עופר שרון
	–
	עו"ד, ממונה (מע"מ), רשות המסים, משרד האוצר

	מיכל סופר
	–
	מנהלת תחום בכירה מקצועית שומת מקרקעין, משרד האוצר

	מעין נשר
	–
	רכזת שיכון, אגף התקציבים, משרד האוצר

	יניב כהן
	–
	מנהל תחום בכיר שומת מקרקעין, רשות המסים, משרד האוצר

	עפרי שלו
	–
	מנהל תחום בכיר מפקח ארצי מקצועית רשות, משרד האוצר

	עופר רז-דרור
	–
	כלכלן בכיר, משרד ראש הממשלה

	יובל נעים
	–
	עו"ד, ייעוץ וחקיקה כלכלי פיסקלי, משרד המשפטים

	פרופ' שמואל האוזר
	–
	יושב-ראש, רשות ניירות ערך

	מאיר לוין
	–
	יועץ בכיר ליושב-ראש הרשות, רשות ניירות ערך

	נועם רובינזון
	–
	רפרנט, רשות ניירות ערך

	אמנון נויבך
	–
	יושב-ראש, הבורסה לניירות ערך

	שריה אורגד
	–
	סמנכ"ל בכיר לאסטרטגיה ופיתוח עסקי, הבורסה לניירות ערך

	ירון גינדי
	–
	נשיא לשכת יועצי המס

	יוסי אלישע
	–
	יושב-ראש ועדת מסים, לשכת עורכי הדין

	מזל נייגו פיטוסי
	–
	ממונה על החקיקה, לשכת עורכי הדין

	יגאל רונאי
	–
	מקים קרן ריט

	רחלי גוז-לביא
	–
	עו"ד, רו"ח, שותפת מסים, מייצגת קרן ריט בהקמה

	רפי חן
	–
	מייסד, קרן ריט למגורים

	דרור גד
	–
	יושב-ראש "ריט 1", קרנות ריט

	ירדן אבידני עקירב
	–
	עו"ד, איגוד קרנות ריט

	אהוד ברזלי
	–
	עו"ד, איגוד קרנות ריט

	יאיר טל
	–
	סמנכ"ל כספים, חברת "דירה להשכיר"

	עדינה חכם
	–
	מנכ"ל, עו"ד, ריט מגורים

	שמואל סלבין
	–
	יושב-ראש, חברת "סלע קפיטל"

	אלי בן חמו
	–
	מנכ"ל, חברת "סלע קפיטל"

	ד"ר רוני הלמן
	–
	יושב-ראש, קבוצת הלמן-אלדובי

	מאיה גוטדנקר-פירון
	–
	עו"ד, קבוצת הלמן-אלדובי


	יצחק בן הגיא
	–
	מנהל השקעות חברתיות, קרן שחף - שותפות פילנתרופית

	משה רביניאן
	–
	מנהל השקעות, חברת "מיטב דש"

	קובי סיט
	–
	מנכ"ל, ריט מגורים לישראל בע"מ

	מיכאל בן-הרוש
	–
	משקיף

	מכלוף בן-עמי
	–
	משקיף

	רם חלפון
	–
	פעיל חברתי

	יוסי אוקנין
	–
	פעיל חברתי

	שאול בשור
	–
	פעיל, המשמר החברתי

	חובב ינאי
	–
	פעיל, המשמר החברתי


לרשימת השדלנים שנכחו בדיון – ראו בקישור זה.

<ייעוץ משפטי:>
תומר רוזנר
גלעד קרן
<מנהלת הוועדה:>
אריאלה מלכה
<רישום פרלמנטרי:>
טלי רם
<הצעת חוק לתיקון פקודת מס הכנסה (מס' 218), התשע"ו-2016 (כ/1000) – קרנות להשקעה במקרקעין, קרנות ריט>
<היו"ר אלי כהן:>
חברים, אני מתכבד לפתוח את הישיבה. אנחנו מקיימים את הישיבה השנייה שלנו בנושא של קרנות הריט. מדברים על הצעת חוק לתיקון פקודת מס הכנסה (מס' 218), התשע"ו-2016, קרנות להשקעה במקרקעין, קרנות ריט. אנחנו נתחיל בדיונים.
אני אבקש ראשית כול ממשרד האוצר לסקור את ההתאמות במסגרת הצעת החוק שנעשו ביחס לנוסח המקורי, באיזה מקומות הגענו להסכמה, באיזה מקומות אנחנו חלוקים, ונשמע את הצדדים האחרים. מעין, בבקשה. אתם החלטתם מי מציג? קודם כול נעבור על השינויים שבוצעו בהסכמה ואחרי כן על יתר הדברים. 
<ליאת גרבר:>
הוועדה ביקשה מאתנו לשקול מספר דברים. הסוגיות שאנחנו חושבים שנכון לערוך בהן שינויים זה הנושא של החזקה באמצעות איגודי מקרקעין, נושא שעלה כאן. יש לנו מודל, אנחנו נציג אותו. אנחנו עשינו איזשהו מודל של החזקה שאנחנו חושבים שבאמת יפתור את הבעיה. 
<היו"ר אלי כהן:>
את רוצה להציג אותו? בואי נסיים. 

<משה אשר:>
אני אסביר בקצרה. באופן עקרוני, נאפשר להחזיק. קרן ריט תוכל להחזיק במאה אחוז במניות של מה שנקרא איגוד מקרקעין, לפי ההגדרה של חוק מיסוי מקרקעין, נאפשר את זה. כמובן שאם באותו איגוד במועד הרכישה שלו, בדרישת המניות, יש שם הפסדים, יוכל להתקזז רק כנגד הרווחים מאותו איגוד, הנדל"ן שיש באותו איגוד, כדי למנוע "מכבסות" מס מיותרות שלא רצויות, אבל באופן עקרוני זה המודל שאנחנו מדברים עליו. 
כמובן, אותו איגוד מקרקעין יהיה שקוף מבחינת הנכסים, ההכנסות, ההוצאות, ההתחייבויות, ביחס לריט, זאת אומרת כל המבחנים שנדרשים לריט יוחלו למעשה בעקיפין גם על אותם נכסים של אותו איגוד מקרקעין נרכש.
<היו"ר אלי כהן:>
ברור. סוגיית המס ברורה. עולה כאן שאלה על-ידי היועץ המשפטי, עורך-דין תומר רוזנר, למה רק מאה אחוז.

<תומר רוזנר:>
אני אחדד את השאלה. לגבי נכס אמתי אנחנו לא מתנים את ההחזקה של הקרן בהחזקה של מאה אחוז מהנכס. 
<משה אשר:>
כי אז אין בעיה. המשמעות היא שאם אתה עושה איגוד מקרקעין, אתה צריך למעשה להשקיף אותו לגבי כל המחזיקים מכיוון שאנחנו מטפלים רק בקרנות.
<תומר רוזנר:>
זה החלטה שלהם.

<משה אשר:>
וגם בקרנות זו השקפה מאוד מאוד מיוחדת. ומצד שני, אנשים אמרו שהם רוצים את הגמישות להחזיק את זה באמצעים עקיפים של מניות. לכן אנחנו מבקשים שזה יהיה מאה אחוז.

<תומר רוזנר:>
לא ענית לשאלתי. 

<משה אשר:>
זוהי התשובה שיש לנו. 

<יואב קיש (הליכוד):>
היה לנו את הדיון הזה ודיברנו. לצורך העניין, אני חושב שאחד הדברים המשמעותיים זה שליטה. זאת אומרת, לא הייתי מצפה באמת מקרן ריט לקנות 10% ולצפות, אבל ברגע שמדובר על 51%, ובשליטה גם צריך יהיה אולי להגדיר שמדיניות דיבידנד תחויב בהסכם כי הרי זה אולי הדבר השונה בריט לעומת איגוד מקרקעין אחר. ואז מה מפריע לנו שגוף אחד – דרך אגב, אפשר גם שהשותף, צריך יהיה להחריג שלא ייתכן שמנהלים או מחזיקים של מקרקעין, אפשר להחריג את זה, לא יוכלו לקנות נכס ולמכור 51% לריט. זה אפשר להחריג ואז להגיע לסיטואציה של לאפשר גמישות.

הרי מה המטרה? ופה אני אולי טיפה קופץ לכל שאר הנושאים שדיברנו עליהם. שתי מטרות יש לנו בישיבה הזאת, לפי תפיסתי. אחת, להריץ את נושא הריטים לשכירות ולראות שהעניין הזה, בו יש הסכמה מלאה, בגדול; הנושא השני זה נושא הריטים, כשהשוק של הריטים נכשל. מה לעשות, עד היום בעשר שנים או כמה שעבר מאז, שני ריטים וחצי, בעיני זה כישלון. 

אנחנו בחנו ודיברנו וניסינו ועשינו שיחות משותפות להבין מה הקשיים שגרמו לשוק הריטים להיכשל עד היום במדינת ישראל. אחד מהם זה הנושא שאתה מעלה, ואני חושב שבזה שאנחנו מתעקשים על מאה אחוז אנחנו למעשה - -

<תומר רוזנר:>
מרוקנים את זה.

<יואב קיש (הליכוד):>
- - מרוקנים את זה מתוכן. אני לא רואה סיבה, אני אשמח לקבל הסבר למה 51%, לצורך העניין, למה זה לא מותר. 

<היו"ר אלי כהן:>
משה, אתה רוצה להגיב עכשיו או אתה רוצה לחשוב?

<דרור גד:>
יש לי הצעת פשרה. 

<היו"ר אלי כהן:>
לא, סליחה. סליחה, אין כאן הצעות פשרה. 

<תומר רוזנר:>
אם אנחנו נוסיף את התנאים - - -

<היו"ר אלי כהן:>
משה, אתה רוצה לחשוב?

<משה אשר:>
בסופו של דבר משקיפים את האיגוד מקרקעין הנרכש הזה אל תוך הריט - - 

<יואב קיש (הליכוד):>
רק את החלק שבו מחזיק - - -

<משה אשר:>
- - אז להשקיף חלק ממנו ולייצר חבות במס חלקית בגין המחזיקים שהם לא, ובגין חלק כן, נראה לנו שזה לא נכון. 

<יוסי אלישע:>
איך תתמודד עם החלוקה של ה-90% מהרווחים באיגוד, כשיש לך מיעוט - - - 

<היו"ר אלי כהן:>
אלישע, פעם הבאה שאתה מדבר, אני מבקש ממך באמת לא להתפרץ. 

<יוסי אלישע:>
סליחה.

<ליאת גרבר:>
יש כמה סיבות. יש את הנושא של שקיפות במס שמשה ציין, שזה יעשה את המנגנון מאוד מסובך לעשות שקיפות חלקית, זאת אומרת שיהיה גוף שהוא חייב וגוף שלא.

<יואב קיש (הליכוד):>
למה? היום למעשה כל עסקה שמשלבת כמה רוכשים, כל אחד מדווח על - - -

<משה אשר:>
לא. אם זה חברה, היא עומדת בפני עצמה. היא לא שקופה.

<יואב קיש (הליכוד):>
בסיטואציה שקונים את כל החברה אתה צודק, אבל ברגע שיש קנייה משותפת של כמה גורמים שבאים וקונים ביחד, אז כל אחד במקום שבו הוא - - -

<משה אשר:>
אם זה שותפות. אבל באופן עקרוני זה לא שותפות. 

<היו"ר אלי כהן:>
חברים. יואב, הנקודה הזאת נשארה במחלוקת. נושא של איגוד מקרקעין נוסף. 
<תומר רוזנר:>
לא. לגבי האיגוד אני מציע לשקול את האפשרות שאנחנו נדבר רק על איגודי מקרקעין שבהם המניות הן כמו בחברה ציבורית. כלומר, יש זכויות שוות לכל המניות. כדי שלא יעשו את כל התרגילים עם הדיבידנד וכו', שהזכויות יהיו זכויות שוות. כלומר, כמו בחברה ציבורית, זכויות הצבעה שוות, זכויות לדיבידנד שוות.
<משה אשר:>
אם אנחנו מדברים על החזקה של מאה אחוז אני לא מבין את המשמעות של - - -

<יואב קיש (הליכוד):>
מאה אחוז זה obvious.

<משה אשר:>
ולשם אנחנו הולכים. 

<יואב קיש (הליכוד):>
זה ברור, זה המקרה הקל.

<קריאה:>
- - -

<משה אשר:>
אנחנו לא מסכימים.

<יואב קיש (הליכוד):>
לא מסכימים. בסדר. אני אשמח לשמוע את הרשות לניירות ערך, אם יש לכם התייחסות. 

<היו"ר אלי כהן:>
אנחנו נמתין, אנחנו נרצה שליאת תמשיך. אמרנו, החזקה באיגוד מקרקעין נוסף, נשארה הסוגיה של האחוז. ליאת, תמשיכי בבקשה בסוגיות שהסכמנו עליהן. כמובן שכל הנוכחים, אחרי שנקבל את הסקירה – גם של רשות המסים, גם של משרד האוצר ושל רשות ניירות ערך – הדיון ייפתח לנוכחים האחרים, אז כל מי שירצה יכול לרשום את הדברים וכמובן שהוא יוכל לדבר. ליאת, בבקשה.

<ליאת גרבר:>
סוגיה נוספת שנתבקשנו לשקול זה נושא של דחיית מס שבח בהעברת נכסים לקרן במהלך החיים ולא רק בייסוד. זה גם מודל שאנחנו מסכימים להביא. הכוונה היא שזה יהיה בעלי מניות שאין להם שליטה, שהם עד 10%, שיוכלו להעביר נכסים לקרן במהלך הקרן, בדחייה של מס.

המודל שאנחנו מציעים הוא שלאחר שנתיים של דחייה, חצי מהמניות בעצם יימכרו ולאחר ארבע שנים החצי הנוסף. זה מודל שקיים היום בפקודה בהחלפת מניות, בסעיף 104ח. לפקודה.

<יואב קיש (הליכוד):>
את מחילה את זה גם על הקמת קרן?

<ליאת גרבר:>
לא, אנחנו לא מחילים את זה על הקמת קרן.

<יואב קיש (הליכוד):>
אז את עושה הפרדה בין הקמה לבין ongoing.

<משה אשר:>
כן. אני אסביר את הרציונל. לקחנו את הרעיון הזה מהאמריקנים, מה שנקרא UPREIT בארצות-הברית, שבו אנחנו מאפשרים למעשה לקרן הקיימת במהלך החיים שלה לרכוש נכסים, מבלי להביא מזומן מהבית. למעשה לא צריך לעשות גיוסים בהקשר הזה, לעשות גיוסים של כספים ואז לצאת לרכישה של הנכסים, אלא תוכל למעשה להשתמש במניות שלה עצמה כמטבע עובר לסוחר מבחינת התשלום עבור אותם נכסים. 
מדובר באופן עקרוני בנכסים שהם לא מביאים את מי שיקבל את המניות להיות בעל שליטה, זה יותר מתייחס לציבור הרחב.

<יואב קיש (הליכוד):>
אתם מתכוונים ל-10% פה כשליטה?

<משה אשר:>
המניות שהוא יקבל לא יביאו אותו להיות בעל של יותר מ-10%, 10% ומעלה בקרן. הוא לא יהיה בעל שליטה כתוצאה מהעסקה הזאת. 

מכיוון שמדובר בקרן נסחרת, אז באופן עקרוני אנחנו למעשה יוצרים מנגנון של מימוש באמצעות הקצאת מניות בקרן לטובת אותו אדם. הוא לא אמור להיות בעל השליטה, הוא לא אמור לנהל את הקרן, את הנכסים שלה. הוא בסך הכול בא לעשות אקזיט באמצעות המניות הציבוריות של אותה קרן ריט. 

ויש לנו מנגנון שהוא עובד בנושא הזה בתחום ההייטק. גם שם יש מקרים שבהם עושים אקזיטים בחברות ציבוריות, מקבלים את המניות, ותוך פרק זמן סביר הם צריכים לממש את זה ולהביא את המסים של העסקה. איך זה נעשה שם? 

<היו"ר אלי כהן:>
משה, תנסה לתמצת כי הנושא הוא ברור. אני רוצה להגיע לנקודה העיקרית שלי מפריעה.

<משה אשר:>
אני כבר מגיע. המנגנון שם הוא מנגנון עובד, ושם בסופו של דבר הבן-אדם נדרש למכור את המניות הבורסאיות ולהביא את המסים. אבל אם הוא לא – נניח הוא מחליט להחזיק את זה, הוא חושב שהמניות יעלו ורוצה למכור את זה, כי סחירות אין בעיה, יש יום-יום סחירות – אז אומרים לו: לגבי חצי מהמניות, לגבי חצי מהעסקה, תוך שנתיים תביא את המס, ואם לא, בדרך כלל יש לך מניות שאתה יכול לממש אותן, ולגבי ה-50% הנוספים עוד שנתיים, סך הכול ארבע שנים מיום העסקה. זה זמן מספיק ארוך, מספיק גדול, לבצע את המכירה בבורסה ולהביא את המס, לפחות את מרכיב המס ולשלם אותו. 
<יואב קיש (הליכוד):>
יש לי רק שאלה אחת בעניין הזה. אם זו הגישה וזו התפיסה אז למה גם לא בהקמה? אני לא רוצה לעשות פה איפה ואיפה, וזה מה שעלה - - -

<משה אשר:>
בהקמה, אתה מדבר בהגדרה על היזמים. 

<יואב קיש (הליכוד):>
נכון. 

<משה אשר:>
הם בהגדרה כנראה מחזיקים בשנים הראשונות יותר מ-10%, לכן לא בדיוק מתאים. 

<יואב קיש (הליכוד):>
ועדיין, אתה עושה פה איפה ואיפה. 

<משה אשר:>
עזוב את האיפה ואיפה. כדי לייצר את הסטרטאפ של ההקמה אתה צריך לאפשר לאנשים שיש להם חברות עם הרבה מאוד נכסי נדל"ן, לאפשר להם להקים חברות אחרות, להעביר נדל"ן שהם חושבים שנכון שהוא רלוונטי, עדיין הם יהיו בעלי שליטה, בוודאי בשנים הראשונות. ולכן, הם צריכים דחייה מסוג אחר. יותר מזה. בעקיפין, הם גם ישלטו בנכסים. לכן, זה שונה מאשר מצב של מישהו שעושה מימוש של הנכס שלו, מקבל מניות ועושה אקזיט.

<יואב קיש (הליכוד):>
לא רואה את זה שונה. 

<היו"ר אלי כהן:>
משה, מה קורה אם אתה לצורך העניין מעביר לקרן חדשה – ואתה לא בעל השליטה – נכסים, למול מצב שאתה מעביר לקרן ציבורית. מה שאמר כאן חבר הכנסת קיש, אמר בצדק, אנחנו לא רצינו ליצור איפה ואיפה, לפחות בנושא הזה.

<משה אשר:>
נכון, אבל בהגדרה זה דברים שונים. זו הבחנה שהיא לגיטימית, אני אסביר לך למה. 

<היו"ר אלי כהן:>
לפני שתסביר לי למה, בוא תחדד לנו. אתה אומר – קודם כול, נתנו הקלה בדחיית מס שבח, גם לגבי קרנות קיימות, של 50% תוך שנתיים ו-50% תוך ארבע שנים. 

<תומר רוזנר:>
אבל גם לגבי חדשות. 

<היו"ר אלי כהן:>
ולגבי חדשות מה ההקלה, תחדד. 

<משה אשר:>
חדשות, ברגע שהן נסחרות, הן כבר מבחינתי קיימות. 

<יואב קיש (הליכוד):>
לא, אבל אתה לא מחייב אותן. 

<תומר רוזנר:>
בהקמה. 

<היו"ר אלי כהן:>
בהקמה. 

<משה אשר:>
תחשבו. בייסוד, הנושא של האקזיט דרך החברה הציבורית לא רלוונטי, הוא כאילו עוד לא בא לעולם. עדיין אין לי פה משהו שהוא שווה-כסף כמו מניה נסחרת, ולכן זה לא מתאים - - -

<יואב קיש (הליכוד):>
למה לא? מייד ב-Day 1 מקבלים מניה. זה אותו תהליך. 

<משה אשר:>
כן, אבל זה מניות לא נסחרות. 

<יואב קיש (הליכוד):>
למה לא נסחרות? מהרגע שהן ציבוריות, מהרגע שהחברה ציבורית, מייד זה נסחר. 

<משה אשר:>
ברגע שהיא חברה ציבורית, תעשה את העסקאות האלה, אין לנו בעיה. אנחנו מדברים על השלב של הייסוד, עד שאתה נרשם.

<יואב קיש (הליכוד):>
אז אני לא הבנתי. השאלה שלי היא פשוטה. קרן ציבורית - - -
<משה אשר:>
קרן נסחרת. 

<יואב קיש (הליכוד):>
קרן ריט נסחרת ציבורית. 

<משה אשר:>
יכולה לעשות את העסקה הזאת.

<יואב קיש (הליכוד):>
למה להגביל אותם לשנתיים וארבע שנים, אני שואל, אם אתה לא מגביל את המייסדים?

<משה אשר:>
כי מבחינתנו זה מנגנון של מימוש נכס ולא החזקה בעקיפין. 

<היו"ר אלי כהן:>
משה. תחזור בשביל כולם וגם בשבילי – ליאת או משה – על הנושא של מנגנון דחיית מס השבח במקרה של הקמת קרנות חדשות. 

<משה אשר:>
במקרה של הקמת קרנות חדשות, לוקח זמן עד שהן אוספות את הנכסים, או היזמים מכניסים את הנכסים לאותה חברה שלימים תונפק לבורסה ותיסחר, ולכן בסיטואציה הזאת אנחנו מאפשרים אפילו דחיית מס ארוכה יותר, למעשה סוג של שינוי מבנה. 

<היו"ר אלי כהן:>
בוא נגיד ספציפית. 

<יואב קיש (הליכוד):>
דבר בזמנים.

<היו"ר אלי כהן:>
מה הזמן הספציפי המקסימלי שהוא יכול לא לשלם מס? מה הזמן המקסימלי במקרה של הקמת קרן חדשה, שלא משלמים מס?

<משה אשר:>
שם יש דחיית מס עד המועד שהוא יממש בפועל את המניות או שהקרקע תימכר. 

<ליאת גרבר:>
או שהקרן תחדל להיות קרן - - -

<יואב קיש (הליכוד):>
אוקיי, אז למה לא להחיל את אותו חוק?

<משה אשר:>
מכיוון שזה שינוי מבני. זה לא מימוש, זה שינוי מבנה. זה כמו שאנחנו עושים לדוגמה היום – לוקחים חברה ומפצלים אותה, לפי הוראות המס שדורשות דחיית מס. מתי יש אירוע מס? כאשר אתה מוכר. מה שאנחנו עושים פה, לוקחים חברה שהיא קיימת. הרי אם החברה הייתה מאה אחוז – נניח יש יזמים שמחזיקים במאה אחוז בנכסים, ואת כולם הם רוצים להנפיק, אז אין בעיה. מתי אתה גובה מהם את המס? הם עכשיו רושמים את עצמם לבורסה, מתי גובים מהם את המס? כשהם ימכרו את המניות. 

<יואב קיש (הליכוד):>
או כשהנכס יימכר.

<משה אשר:>
אוקיי. או נכס, ואז זה המנגנון של המיסוי הרגיל. זאת אומרת, לא היית יוצר להם, ליזמים הראשונים, ל-Day 1, לא היית יוצר אירוע מס. 

אנחנו אומרים כך. עכשיו יש חברה קיימת שיש בה שני נכסים – אחד היא רוצה להנפיק ולהפוך אותו לריט, אחד היא רוצה להישאר אתו. הרי אם היא הייתה עם נכס אחד, לא הייתה בעיה. היה רושם, והייתה דחייה.
<יואב קיש (הליכוד):>
אני לוקח מקרה אחר. אתה לא לוקח את המקרה הטריוויאלי שבו יש למישהו נכס, מחזיק – לא דירה, אתה אומר דירה זה קטן – מישהו מחזיק קניון, הוא רוצה לממש את זה דרך ריט ועדיין לא לשלם את המס. 
<משה אשר:>
אז אני מסביר שוב. יש מימוש ויש שינוי מבנה. נניח חברה קיימת שיש בה שני נכסים – אחד רוצה להנפיק בריט ואחד לא. יכולת ב-Day 1 לפצל את החברה, ואז אחרי כן בהמשך להנפיק אותה, היית מגיע לאותה תוצאה של דחיית אירוע מס. לכן, שלב הייסוד זה שלב של השינוי מבנה הראשוני, שליזם אנחנו מאפשרים יותר גמישות. 

דרך אגב, אמרת בתחילת הדברים למה לא קמו הרבה ריטים, בדיוק בגלל הנקודה הזאת. ולכן, את הנקודה הזאת באנו לתקן, לאפשר ליזמים בצורה יותר קלה להעביר ולהנפיק. 

<היו"ר אלי כהן:>
משה, אני רוצה לחדד. אבגידור נכנס אלינו. אביגדור, אנחנו נמצאים בסוגיה השנייה. הסוגיה הראשונה הייתה נושא של החזקה באמצעות איגוד מקרקעין, אני חושב שאנחנו בירכנו על השינוי הזה, אבל יחד עם זאת עלתה שאלה כאן מדוע לא לאפשר גם כפי שרוכשים חלק מנכס, מדוע לא לאפשר רכישה של חלק מאיגוד מקרקעין או לפחות ששליטה בו גם תותר. זאת הסוגיה הפתוחה שנותרה במסגרת הסעיף הראשון.

בסעיף השני, נושא של דחיית מס שבח, יש כאן מנגנון. קודם כול, יש התקדמות, אבל חלקית, שמדברת על דחיית מס שבח גם לקרנות קיימות, לעומת זאת אפליה בין הקרנות החדשות לבין הקרנות הקיימות. בעוד שאם אני לצורך העניין הייתי צריך לבוא ולהחליט אם להעביר מקבץ מגורים, ברור שהייתי מעביר אותו לקרן חדשה מכיוון שאני לצורך העניין אצטרך לשלם את המס כשאני אפגש עם הכסף. 

כאן יש מצב שבו אני אשאר עם המניות ואני אצטרך לבוא ולהביא תשלום מהבית, ויש כאן אפליה שלצורך העניין היא לא סבירה, ולכן אנחנו רוצים שגם תשקלו את הנושא הזה. הנושא הבא בבקשה.

<ליאת גרבר:>
אני חושבת שבגדול אלה הדברים. 

<היו"ר אלי כהן:>
מע"מ.

<ליאת גרבר:>
כן, נכון. יש שאלה של מע"מ שעלתה. כיום, הקרן, מאחר שהיא עוסק ברכישת דירות למגורים, תחויב ב - - -
<קריאה:>
דירות יד שנייה.

<ליאת גרבר:>
כן, דירות יד שנייה – תחויב בעצם במע"מ כעסקת אקראי, מאחר שזה נכנס להגדרת "עסקת אקראי", ולעומת זאת, המע"מ הזה הוא לא ניתן לניכוי מאחר שדירות שהן מושכרות למגורים, הן לא חייבות במע"מ, וכשהיא תמכור את הדירות אז עליית הערך בעצם תהיה פטורה. 

<היו"ר אלי כהן:>
אביגדור, בסוגיית המע"מ דיברנו גם ליאת ואני הבוקר. יש בעיה שאנחנו רוצים שתהיה גם אתה ער אליה וגם נשמע את ההתייחסות של מנהל רשות המסים, של משה אשר.

המע"מ – שוב, הלכו כאן 50%. באיזה מובן? במובן שאמרו שיהיה פטור ממע"מ לפי זהות המעביר. כלומר, אם אתה מקבל מחברה - חייב במע"מ, ואם אתה מקבל את זה מפרטי – אתה פטור. אבל אז כשמגיעים למועד המימוש, יש יתרון. כל היתרון של המס שבח נעלם כתוצאה מהמע"מ. 

אני אתן לצורך העניין דוגמה. אדם פרטי – היו לי דירות, קניתי אותן בארבעה מיליון שקלים, מכרתי אותן בעשרה מיליון שקלים, צריך לשלם 25% מס. 

<אביגדור יצחקי:>
מס שבח. השבח הריאלי. 

<היו"ר אלי כהן:>
שבח על השישה מיליון. מה קורה כאן לצורך העניין? על השישה מיליון שקלים האלה יהיה לי גם מע"מ. 

<קריאה:>
איזה היגיון יש?

<היו"ר אלי כהן:>
אם אני מוכר את זה לחברה, יחול מע"מ, ואם אני מוכר את זה ליחיד – זה קשור אגב לכל קרנות הריט, אין כאן חדשות וישנות. וכאן, כל אותה הטבה שנתנו של - - -

<אביגדור יצחקי:>
החברה קיזזה את המע"מ ברכישה. 

<תומר רוזנר:>
לא. היא לא יכולה.

<משה אשר:>
אני אסביר את המנגנון .

<היו"ר אלי כהן:>
נתנו שני יתרונות מיסויים משמעותיים. אחד זה הפחתת מס הרכישה, והשני זה הפחתת מס השבח לאחר 20 שנה. 

<משה אשר:>
וגם הפחתת המע"מ ברכישה.

<אביגדור יצחקי:>
והמס על הדיבידנד לדירות במקום על נכסים מניבים.

<היו"ר אלי כהן:>
נכון. 

<אביגדור יצחקי:>
שזה 20% במקום 25%. 

<היו"ר אלי כהן:>
נכון. אבל כאן למעשה הסוגיה של המע"מ - - -

<ליאת גרבר:>
במקום מס שולי. 

<קריאה:>
במקום ה-50%. 

<אביגדור יצחקי:>
במקום מס שולי. 

<משה אשר:>
אני אסביר. באופן עקרוני, לפי המצב המשפטי היום, מדובר בעסקת אקראי שחייבת במע"מ בשלב הרכישה. אבל אז יהיה מצב כזה שמצד אחד אנחנו מקלים במס הרכישה, מצד שני אנחנו גובים מע"מ בשלב הרכישה, וזה לא הגיוני. ולכן אמרנו, בשלב הרכישה אנחנו לא נגבה את המע"מ ואנחנו נסדיר את זה.

בצד השני יש את השלב של המכירה. הרי בסופו של דבר מדובר בעוסקים. יש את הצד של המכירה. הצד של המכירה, אני לא בטוח שצריך לעודד אותו יותר מדי, בוודאי לא - - -
<היו"ר אלי כהן:>
לא, יש מגבלה, אחרי 20 שנה.

<משה אשר:>
זה לא קשור. 20 שנה זה משהו אחר. אני אומר, בסופו של יום בשלב המכירה מדובר בעוסק. ולכן על ההפרש, על הרווח בלבד יהיה מע"מ, וכמובן גם ההפרש שיהיה אחרי זה, אחרי המע"מ יש גם - - -

<היו"ר אלי כהן:>
אז ברור לך שעדיף לי להחזיק דירה באופן פרטי אם צפוי בגינה רווח. 

<משה אשר:>
אם אתה מחזיק דירה באופן פרטי, שוב – ברמה כזאת, בהיקפים כאלה אתה כבר חייב במס פירותי מלא, מלא, שולי, ופה אנחנו נתנו הקלה. 

<היו"ר אלי כהן:>
מה זאת אומרת בכאלה היקפים? נהפוך הוא. דווקא דרך קרנות ריט זה נותן לי את האפשרות לא לקנות דירה במיליון שקלים אלא להיות שותף בדירה ב-50,000 שקלים. נהפוך הוא, אני דווקא כאן יכול להגיע למצב שאני מחזיק שברי דירה ולא דירה שלמה.

<משה אשר:>
זה נכון. אבל בריט יש עסק. בסוף, בריט יש עסק. אם היית מחזיק בחברה רגילה שיש לה את הכמות הגדולה הזאת של דירות, של עסקים, היית משלם שתי רמות מס – מס חברות מלא ברמת החברה, ועוד מס על הדיבידנד, היית מגיע לסביבות 48% באופן שולי. 
או לדוגמה, אם היית מקים שותפות, שגם היא הייתה מחזיקה הרבה מאוד יחידות דיור כאלה, והייתה מגיעה לכדי עסק, אז בשוטף היית משלם קרוב ל-50% כל שנה ושנה. לגבי דירות המגורים, כמו שאביגדור אמר, אנחנו החלטנו להוריד את המס ליחידים ל-20%, ולכן זו הקלה שנמצאת בשוטף. 

<היו"ר אלי כהן:>
הדומיננטיות שהייתה לקרנות הריט בכל אחד מהמרכיבים השונים, נהרסת כתוצאה מהדבר הזה.

<משה אשר:>
ממש לא. המצב דהיום זה שהיחידים חייבים במס השולי המרבי - -

<קריאה:>
לא נכון.

<משה אשר:>
- - על הכנסות מהריט, ואנחנו מורידים אותם בדירות מגורים ל-20%. זה הרבה יותר נמוך מכל דבר.

<קריאה:>
לא, לא. 

<יואב קיש (הליכוד):>
זה על הדיבידנד. אתה מדבר על הדיבידנד.

<משה אשר:>
אבל זה המס.

<יואב קיש (הליכוד):>
על עליית הערך כרגע. 

<משה אשר:>
אי-אפשר לאכול את כל העוגה, להשאיר אותה שלמה. 

<היו"ר אלי כהן:>
משה, רוב האנשים מחזיקים דירה אחת עד 5,000 שקל, לא משלמים לא מס שולי ולא מס פירותי, משלמים רווח הון 25%. 

<תומר רוזנר:>
לא. לא משלמים גם את זה. 

<היו"ר אלי כהן:>
לא, אני אומר – עד 5,000 שקלים אתה פטור בכלל, לא שולי, לא פירותי, לא 20%, ובנוסף, ברווח הון – 25%. 

<אביגדור יצחקי:>
זה כבר דירה שנייה. 

<קריאה:>
מחזיקים בביזנס.

<אביגדור יצחקי:>
משלמים מס שבח על דירה שנייה. 

<היו"ר אלי כהן:>
נכון. 25%. כאן זה יכול לצאת לך יותר. 20% פלוס 18%, יצא יותר.

<יואב קיש (הליכוד):>
אלי, אנחנו רוצים שהריטים לשכירות יהיו אטרקטיביים, ואם אנחנו בסופו של דבר, בגלל שיקולי מס, שנקפיד לצורך העניין בקוצו כקטנו, אנחנו נדאג לשים אותם תחת משטר מס כמו שהיום קיים, אז הם לא יהיו אטרקטיביים ולא יהיו ריטים להשכרה ואף אחד לא יראה מס, ולא יהיו ריטים, וגמרנו. אז בשביל מה הדיון הזה? 
אז או שאתם ברשות המסים תדאגו לכך שבאמת הנושא של ריטים להשכרה יהיה אטרקטיבי, או שחבל על הדיון וחבל על החוק. זה הכול.

<היו"ר אלי כהן:>
אנחנו מבינים את הסוגיה השלישית. ליאת, יש עוד נקודות?

<תומר רוזנר:>
מס רכישה בהקצאה.

<היו"ר אלי כהן:>
מס רכישה בהקצאה.

<ליאת גרבר:>
דיברנו.

<תומר רוזנר:>
לא, לא דיברתם. 

<היו"ר אלי כהן:>
לא דיברנו. סיימנו שלוש סוגיות. דיברנו על איגוד מקרקעין, דיברנו על דחיית מס שבח, דיברנו על מע"מ. אלה שלוש הסוגיות שדיברנו עליהן. 

<תומר רוזנר:>
עורך-דין אלישע העלה בישיבה הקודמת את הנקודה של איגודי מקרקעין שבהם, לפי התיקון, אני לא זוכר את המספר - - -

<ליאת גרבר:>
כן, סליחה. נכון, שהיום, כשמכניסים משקיע והוא מעביר נכס תמורת מניות, אז המשקיע חייב במס רכישה על ההקצאה הזאת. זה תיקון שנעשה לאחרונה בתיקון מס' 76 והוא לא היה רלוונטי בעבר. 

התיקון שאנחנו מציעים זה לא לראות את הריט כאיגוד מקרקעין בתקופה שבה היא עדיין נסחרת.
<תומר רוזנר:>
לצורך העניין הזה.

<ליאת גרבר:>
כן, לצורך סעיף המיסוי של ההקצאה, ולכן לא יהיה חיוב של המשקיע עצמו בהקצאה. 

<יוסי אלישע:>
זו נקודה סופר חשובה. 

<דרור גד:>
עלתה נקודה נוספת בפעם הקודמת. 

<היו"ר אלי כהן:>
היא יודעת. מבטיח לך שתקבל את הזמן להתייחסות. ליאת, יש לך עוד נקודות בבקשה?

<ליאת גרבר:>
אני חושבת שהנקודה האחרונה זה שהוועדה הוטרדה בנושא של המתווה המדורג של הירידה משליטה לגבי ההבטחה שבעלי השליטה באמת ירדו משליטה, אז אנחנו יכולים לשקול סנקציות כאלה ואחרות כדי להבטיח - -
<יואב קיש (הליכוד):>
כלומר?

<ליאת גרבר:>
- - שבאמת תהיה ירידה.

<היו"ר אלי כהן:>
אז כאן הנושא של הסנקציות שאנחנו דיברנו, שאם לצורך העניין בסוף התהליך - - -

<אביגדור יצחקי:>
הוא לא מפסיק את השליטה, הוא יחויב במלוא המס שהקלו עליו. 

<היו"ר אלי כהן:>
במלוא המס שהקלו עליו. בסדר? זה יפתור גם, יואב, את הסוגיה שאתה דיברת עליה. 

<תומר רוזנר:>
זה לקחת יותר. 

<קריאה:>
לא לגמרי בטוח.

<אביגדור יצחקי:>
יופי. אני שמח שזה יותר. 

<תומר רוזנר:>
לא. אתה צריך לקחת יותר. 

<אביגדור יצחקי:>
אה, צריך לקחת יותר. 

<תומר רוזנר:>
בגלל התנודות בשוק. לפעמים זה יכול להיות לא כדאי. 

<היו"ר אלי כהן:>
אבל היום במס הכנסה יש 4% צמוד. 

<מעין נשר:>
זה גם לנושא ההנפקה שהוועדה הביעה חשש ממנו. 

<קריאות:>
- - -

<תומר רוזנר:>
הבעיה היא התקופה של השמונה שנים. 

<משה אשר:>
לגבי הסנקציות צריך לחשוב על זה. 
<אביגדור יצחקי:>
לא, לא לחשוב. אנחנו עכשיו צריכים לסכם את זה. 

<היו"ר אלי כהן:>
אביגדור, תכף אנחנו נעשה התייעצות. 

<אביגדור יצחקי:>
אם נצטרך חצי שעה להתייעצות, אז ניקח אותה, אבל אני רוצה לסיים את זה היום. 

<היו"ר אלי כהן:>
מעין, יש לך התייחסויות כלשהן?

<מעין נשר:>
גם, דומה לחשש הזה. הוועדה הביעה חשש מה קורה אם הם לא מנפיקים אחרי הזמן שהוקצה להם, אז אנחנו עשינו את הבדיקה וראינו שהקרן, אם היא לא מנפיקה, היא בעצם חדלה להתקיים כקרן ריט, ואז כל ההטבות שנתנו לה לא חלות עליה יותר.
<היו"ר אלי כהן:>
זה שהן לא יחולו עליה יותר, זה בוודאות. אנחנו רק רוצים שאם לדוגמה היא פתאום קיבלה הנחה במס רכישה או מס נמוך, שהיא תחזיר את זה.

<משה אשר:>
ברור שהיא צריכה להחזיר. 

<מעין נשר:>
במקרה שהיא לא מנפיקה היא צריכה להחזיר, וזה ברור, ובמקרה של דילול השליטה, אנחנו נראה אם הסנקציות המתאימות הן בתחום של דיני המס או יותר בתחום של דיני ניירות ערך לעניין התשתית.

<ליאת גרבר:>
אנחנו לא רוצים לפגוע.
<מעין נשר:>
כי אנחנו לא רוצים לפגוע בבעלי מניות המיעוט באותה קרן, שבעל השליטה החליט שלא לדלל. מה שאנחנו מנסים להגיד, שאנחנו מקבלים את האמירה של הוועדה שחששה משני הדברים האלה. אחד, שלא ינפיקו, ושנית, שלא יהיה דילול, ואנחנו נדאג בחקיקה, תהיה סנקציה על מי שמחליט שפתאום לא מדלל או לא הנפיק. זה הכול. 

<ליאת גרבר:>
מעבר לסנקציה שקיימת כבר.

<היו"ר אלי כהן:>
מעין, תודה רבה. חבר הכנסת קיש, ונפתח את הנושא לדיון. 

<יואב קיש (הליכוד):>
אני אתחיל מהנושא האחרון שהעלית בעניין הסנקציות. יש הבדל בין נושא לא יצאו להנפקה לבין לא דוללו.

<מעין נשר:>
נכון. 

<יואב קיש (הליכוד):>
ומה אני מנסה להגיד? כי אם לא יצאו להנפקה – קל. הסנקציה היא קלה כי היא ישירה והיא נוגעת למי שעסק בדבר.

<מעין נשר:>
נכון.

<יואב קיש (הליכוד):>
ברגע שכבר החברה ציבורית ועכשיו בעל השליטה הוא זה שלא עומד בהתחייבות שלו להקטין את ההחזקות שלו, בעצם צריך למצוא דרך איך אנחנו פוגעים באותו בעל שליטה ולא בריט עצמו. 

<מעין נשר:>
נכון. אנחנו מסכימים אתך. 

<יואב קיש (הליכוד):>
וזה משהו שצריך לשים לב, שלא תהיה סיטואציה שיבואו ויגידו לנו: רגע, אבל מה עם כל האזרחים המסכנים שהחזיקו מניות ועכשיו - - -

<תומר רוזנר:>
למה לא מכירה כפויה? 

<יואב קיש (הליכוד):>
מכירה כפויה זה שלוש שנים בבית-משפט. לא? מה נותנים היום? אתה יודע שזה לא פרקטי. זה הניסיון שלי לפחות – אתה יודע, דיברנו על זה בנושא מתווה הגז. הבנו שיש לזה משמעויות כבדות מאוד.
צריך סנקציה מאוד ברורה, שלא יתאפשר ולא לדיון, כדי שלא תהיה סיטואציה שאנחנו נמצא את עצמנו מתדיינים על הדבר הזה. 

<היו"ר אלי כהן:>
תודה, חברים. 

<יואב קיש (הליכוד):>
נושא נוסף, וזה באמת גם לרשות המסים, ודיברנו על זה טלפונית אתמול, דיברנו על נושא המיזוגים. אמרנו שאם אנחנו פותחים את נושא דחיית המס ואת נושא רכישת האיגודים, בעצם האם המשמעות שגם מיזוגים אפשריים במהלך הדבר הזה. זה גם משהו שאמרנו שנקבל התייחסות, ולא שמעתי התייחסות. 
<ליאת גרבר:>
אנחנו חושבים שהנושא - - -

<משה אשר:>
בעייתי. 

<ליאת גרבר:>
זה נושא בעייתי. 

<יואב קיש (הליכוד):>
מה בעייתי? אם בעצם לצורך העניין שני הדברים האלה פתוחים, אז מה הבעיה במיזוגים? 

<משה אשר:>
מה זאת אומרת פתוחים? 

<יואב קיש (הליכוד):>
אם לצורך העניין יש דחיית מס. 

<משה אשר:>
בייזום. 

<יואב קיש (הליכוד):>
לא רק בייזום. אתה קורא לזה ייזום. 

<משה אשר:>
או בהחלפה. 

<יואב קיש (הליכוד):>
בכל סיטואציה שבה יש עסקה. הרי מה זה? גם החברות היזמיות החדשות, עוד שנתיים-שלוש מהיום הן יהיו כבר ותיקות לצורך העניין ואנחנו רוצים להקל עליהן גם שם את החיים. אז קח חברה חדשה שהוקמה ויצאה, הונפקה עוד שנה מהיום, עברו שנתיים בחיים שלה ועכשיו היא הולכת לעסקה שבה היא נותנת מניות כנגד הנכס, ובמיוחד אם זה חברה מאיגוד מקרקעין לצורך העניין. 
האם השילוב של שני הדברים האלה מאפשר גם הליך של מיזוג? זאת אומרת, של שתי חברות. חברת נדל"ן משמעותית וריט רוצות להתמזג ועדיין להיקרא ריט תחת הסיטואציה הזאת. 

<משה אשר:>
נחשוב על זה. 

<קריאה:>
לא צריכה להיות בעיה.

<היו"ר אלי כהן:>
מהרשות לניירות ערך, יש סוגיה שתרצו להתייחס? ולאחר מכן, אם תהיה גם לבורסה התייחסות. בבקשה, פרופ' האוזר.

<פרופ' שמואל האוזר:>
אין לי מה להתייחס, רק לומר שאנחנו חושבים שחייבים לצאת לדרך, ואני חושב שצריך לשים סוף גם לדיונים האלה. אני חושב שהלכו פה מהלכים מאוד חשובים.
<היו"ר אלי כהן:>
תודה רבה. רצית אבל להתייחס לנושא של ירידה מדירוג.

<פרופ' שמואל האוזר:>
כן. אנחנו חושבים שזה צריך להיות חמש שנים, אנחנו חושבים שזה סביר, אנחנו חושבים שפחות מחמש שנים זה לא סביר. אני חושב שמה שנתנו פה גם לעניין של הסנקציות הוא גם רלוונטי לעניין הזה. 

<יואב קיש (הליכוד):>
למה חמש שנים זה סביר? איך הגעתם? דיברנו על זה גם - - - 

<פרופ' שמואל האוזר:>
אני אגיד לך מדוע.

<יואב קיש (הליכוד):>
למה לא שמונה? למה לא עשר? 

<פרופ' שמואל האוזר:>
לקרנות ריט נתנו בזמנו שבע שנים, ואנחנו פה הולכים לחמש. אנחנו חושבים שחמש שנים זה סביר.

<קריאה:>
מה שבע שנים?

<היו"ר אלי כהן:>
אני מבקש לא להפריע לו. אני מבטיח שלכל האחרים תהיה זכות התייחסות. 

<פרופ' שמואל האוזר:>
המטרה היא לעודד תחרות - - -

<יואב קיש (הליכוד):>
החדשות, הן לא התחילו עם שליטה, התחילו - - -

<פרופ' שמואל האוזר:>
השאלה מה אנחנו רוצים. אם אנחנו רוצים שתקומנה קרנות ריט חדשות, שהן יתחרו, כי במשך שנים – עשר שנים או משהו כזה יש לנו דואופול - יש לנו דואופול ובמשך שנים לא קמו קרנות חדשות, צריכים - - -
אם תעשה מגבלה של שלוש שנים, אתה יכול לגרום לכך שהרבה קרנות שאולי מעוניינות, לא תעשינה את זה רק בגלל הסוגיה הזאת.

<תומר רוזנר:>
למה? למה?

<היו"ר אלי כהן:>
הן יחששו להפר את זה. ככל שיש זמן קצר, יש לך יותר חשש.

<קריאות:>
- - -

<פרופ' שמואל האוזר:>
לכן, אנחנו חושבים שחמש שנים זה סביר. וגם כשקרנות הריט הנוכחיות קמו, גם אז נתנו להן הקלות. אנחנו חושבים שזה נכון, אנחנו חושבים שפחות מזה יכול לגרום לכך שלא תקומנה קרנות ריט. אם זאת המטרה, אנחנו יכולים לשבת כולנו ביחד. שימו את כל הדברים, בסוף תעשו שלוש, לא תקומנה.
<יואב קיש (הליכוד):>
הן לא יקומו בגלל שרשות המסים לא תשחרר להם לעבוד, אז בגלל זה הן לא יקומו.

<היו"ר אלי כהן:>
לא, למה? אני חייב לציין שרשות המסים - - -

<משה אשר:>
אני מבקש. 

<היו"ר אלי כהן:>
לא, לא, לא. 

<יואב קיש (הליכוד):>
דיברנו על זה לפני רגע.

<היו"ר אלי כהן:>
חבר הכנסת קיש, אני אגב חייב להגיד שברשות המסים - - 

<משה אשר:>
עם כל הכבוד.

<היו"ר אלי כהן:>
- - עושים עבודה מצוינת, ואני חייב להגיד שיש פתיחות גדולה מאוד מרשות המסים. אני חושב שזאת אחת התקופות, בעיני לפחות, הטובות באמת של רשות המסים בהתנהלות מול המדינה, מול האוצר ומול המשקיעים. 

<יואב קיש (הליכוד):>
למה עושים איפה ואיפה? אני שואל. 
<היו"ר אלי כהן:>
בסוף יש דיונים ויש החלטות, אבל אני חושב שבאמת אנחנו זכינו להיות בתקופה שבה יש לנו רשות מסים איכותית.
<יואב קיש (הליכוד):>
אני שמח לשמוע.

<אביגדור יצחקי:>
כל הדיון פה הוא סביב חדש מול ישן. הלוא אם לא היו קרנות ישנות, תאמין לי, אף אחד לא היה פה, וכל האולם הזה היה ריק, היו נמצאים פה שלושה אנשים והיינו מעבירים את החוק בשתי דקות. אני לא אומר שלא צריך להתחשב אבל המטרה שלנו בכל העניין הזה היא באמת - - -
<אורי מקלב (יהדות התורה):>
אתה מדבר על תקופות אחרות, לא בתקופות האלה.

<אביגדור יצחקי:>
לא הבנתי את ההערה.

<אורי מקלב (יהדות התורה):>
לא הבנתי. שמעבירים חוק ככה?

<אביגדור יצחקי:>
מה זאת אומרת ככה?

<אורי מקלב (יהדות התורה):>
מה אמרת? שפעם, החוק הזה היה עובר עם שלושה אנשים, ואף אחד לא היה - - -

<אביגדור יצחקי:>
לא. אני אומר שההתעניינות לא הייתה כזאת גדולה ולא היו מתווכחים על חלק גדול מהדברים, גם לא על השליטה וגם לא על - - -
<יואב קיש (הליכוד):>
למה? בהקמה לפני עשר שנים לא היה דיאלוג? 
<אביגדור יצחקי:>
לא יודע מה היה הדיון לפני עשר שנים, לא אתה היית פה ולא אני הייתי פה. 

<היו"ר אלי כהן:>
אתה, יכול להיות שהיית כאן. 

<אביגדור יצחקי:>
יכול להיות. 

<אורי מקלב (יהדות התורה):>
אתה היית בממשלה - - -

<קריאות:>
- - -

<קריאה:>
אתה דווקא היית פה. 

<היו"ר אלי כהן:>
חברים. 

<אביגדור יצחקי:>
עכשיו לעצם העניין. 

<אורי מקלב (יהדות התורה):>
אולי אתה קורא את זה בספרים אבל זה לא במציאות.

<אביגדור יצחקי:>
לעצם העניין. 

<אורי מקלב (יהדות התורה):>
לא הייתה מציאות כזאת ואין דבר כזה. אפשר להסתכל בפרוטוקולים, וסתם להוציא שם רע לכנסת.
<אביגדור יצחקי:>
הנה, אני הייתי פה, אתה לא היית פה.

<אורי מקלב (יהדות התורה):>
אבל אני לא יודע על סמך מה אתה מדבר.

<היו"ר אלי כהן:>
חברים. הוא מנסה להגיד שאחת הסוגיות שעולות, חבר הכנסת - - -

<אורי מקלב (יהדות התורה):>
למדנו מהטעויות.

<אביגדור יצחקי:>
לעצם העניין, כל הנושא הזה של קרנות ריט כרגע מובא לצורך, מה שנקרא להגיע לעולם הרחב. בעולם הרחב יש שליטה של בתים להשכרה שחלקה הגדול, לפחות חצי ממנה, נמצא בידי המוסדיים והציבור. במדינת ישראל, רוב רובם של הנכסים להשכרה, דירות להשכרה, נמצא בידי הפרטיים. אנחנו רוצים לשנות את המצב הזה. אנחנו רוצים לאפשר גם נושא של חיסכון. אנחנו רוצים לחזק את זה על-ידי שהקרן בתחילתה תמצא את התמהיל הנכון כדי להגיע לדבר הזה.
לכן, הוויכוחים הקטנים האלה, אני לא חושב שהם תורמים. התחרות היא לא העניין, למרות שאנחנו חושבים שצריכות לקום עוד הרבה קרנות ריט. העובדה שעד היום קמו רק שתיים, ואנחנו רוצים שיקומו הרבה יותר על מנת שציבור יותר רחב יהיה בתוך העניין הזה, ולכן לפי דעתי צריך שיהיה איזון ובלמים וכל מה שצריך על מנת לשמור על הקרנות הקיימות מצד אחד, אבל מצד שני להקים קרנות חדשות. 
הוויכוח על השליטה לפי דעתי – ויושבים פה מומחים של רשות ניירות ערך – הוא ויכוח שכרגע מבחינתנו הוא נגמר, ולכן כל ההתעסקות בו היא שונה. לגבי הנושאים האחרים שדיברו בהם, אפשר לעשות עוד דיון ולהגיע למסקנה.

<היו"ר אלי כהן:>
התייחסות של חבר הכנסת מקלב, חבר הכנסת קיש ולאחר מכן מהבורסה, אם ירצה אמנון נויבך. חבר הכנסת מקלב, בבקשה.
<אורי מקלב (יהדות התורה):>
אני מתנצל, אולי אחרי זה גם מר יצחקי יסביר את זה שאני נעדר עכשיו מהדיון בגלל שמעבירים את זה ככה, אז באמת באותו זמן שכאן מתקיים דיון יש לנו גם הצבעה על חוק ההשעיה בוועדת חוקה, גם רביזיה בוועדת הפנים על חוק בנושא איכות הסביבה. לכן, אנחנו באמת לא יכולים להתמיד, בה בעת שאנחנו יושבים פה יש כמה וכמה ועדות, ותראה את הרשימה של הוועדות שאני חבר בהן. 

לכן, יכול להיות, אולי ש איזה נראות כזאת, אבל אני בהחלט לא חושב שאין עבודה של חברי הכנסת בכל החוקים. וראינו באמת, הייתה רק תמיכה, הייתה כאן עבודה מסיבית, חברי הכנסת גם ידעו על מה מדובר ואנחנו הלכנו על צעדים, דווקא בוועדה הזאת צעדים שאני לא זוכר בכנסות אחרות שהיינו הולכים. 
בזה אני כן רוצה לציין שהוועדה הזאת עשתה כמה צעדים קדימה, תוך לקיחת סיכונים שאמרנו אותם מראש. אנחנו דילגנו על הרבה חסמים, הרבה הליכים בתוך החוק הקיים, בחוקים אחרים שכאן הוועדה הובילה וגם חוקקה, מה שלא היינו עושים פעם. 
ורק החוק האחרון, שאנחנו היום עושים שינוי בסטייה ניכרת, עשינו גם לגבי אחוזי בנייה, גם לגבי מספר הדירות, כמעט גם עשינו את זה בקווי בניין, אם לא חוות הדעת של היועץ המשפטי של הוועדה שלא נתן לנו להמשיך, רצינו לעשות באמת רפורמה ענקית של תהליכים מסוימים, שיכול להיות שהם גם דורסניים אבל ידענו דבר אחד – יש לנו מטרה אחת, וזה בנושא הזה שאנחנו מדברים עכשיו להגביר את ההיצע של הדירות, לעשות שינויים מבניים שאנחנו רוצים לעשות, לקדם את הדברים כדי להתמודד באופן אמיתי עם משבר לאומי שיש לנו בנושא הדיור.
ולכן, אנחנו רוצים ללכת עם זה הלאה, אנחנו תומכים בעניין הזה, ואני התבטאתי במשפט – עדיף אולי חי מזוהם מאשר מת סטרילי. אנחנו יכולים לעשות הרבה חסמים והרבה דברים ואנחנו נמצאים במשבר כזה שאנחנו רוצים לעשות את כל הצעדים. יכול להיות שחלק גם פוגעים בדרך בכמה דברים. 

לכן אנחנו גם תומכים, אני חושב שצריך לתמוך בכל הצעדים לגבי הדירות השכורות שעושים שינויים בעניין הזה. זה דבר חשוב מאוד, זו תפיסה חדשה. האמת היא שהרעיון הזה, הוא לא הומצא עכשיו, רק לא היה מי שיוביל אותו. הדבר הזה, דיברנו עליו כבר בכנסת השמונה-עשרה, על סוג כזה, דיברנו על ליסינג בדירות. 
<אביגדור יצחקי:>
גם זה יהיה.

<אורי מקלב (יהדות התורה):>
כל הסוגים של פתרון והתמודדות עם הבעיה, וזה נכון שאתם תוקפים את הבעיה מכל הצדדים. 

מה הקשר בין זה לבין עכשיו שינוי בנושא הריט, זה לא ברור. למה אנחנו צריכים לשנות מצב שקיים? זה לא מה שישפיע, באופן ישיר ודאי לא, על נושא משבר הדיור. 
אנחנו פוגעים בעניין הזה, כמשקיע קטן, שאנחנו היום הרבה מובילים. היום אומר לי מישהו, אני לא רוצה לקנות דירה שנייה מכיוון שהמיסוי היום גבוה. אתם לא רואים את זה בעין טובה שאדם משקיע את החסכונות שלו ואת העתיד שלו בדירה שנייה. אנחנו אומרים לו, אנחנו לא רוצים שזו תהיה השקעה, אנחנו רוצים להוריד את המחירים ואנחנו על זה עושים כל מיני חוקים שאנחנו מכבידים עליו. 
תן לי השקעה. יש לי עכשיו 300,000 שקלים, 400,000 שקלים אחרי פנסיה, 500,000 שקלים, אני רוצה להיות באיזו קרן שתהיה מניבה, שתיתן לי את ה-2,000 שקלים שלי בחודש, יכולה להשלים את הפנסיה שיש לי. יש היום מסלול, שעד היום הוא השתקף באמת כמסלול אמין, בלי שיש מעורבות של כוחות שוק שמשפיעים ובעצם עושקים אותי, שנותן באמת תמורה הגונה על ההשקעה שלי.
כשאנחנו רוצים היום להכניס טייקונים, כשאני עד היום לא יודע איך אתה מגדיר טייקונים – לפתוח את זה ולשנות את כללי המשחק בנושא הזה, שזה לא קשור לנושא של הדירות, זה לא קשור. זה עוד תיקון שלא קשור בעצם לתיקון המרכזי שאתם רוצים לעשות בנושא הראשון שאתם מדברים עליו, דירות להשכרה. 
הטענה המרכזית שאני שמעתי פה מדוע יש רק שתיים או שלוש – תשנו את כללי המשחק שם, תרחיבו, תשמעו מאנשים. נעשה דיון, אדוני היושב-ראש, מה היום מעכב, מה החסם באמת להגדיל ולהרחיב את קרנות הריט, ואנחנו נראה מה משפיע על זה ויכול לשנות את זה. 

אבל לבוא בזה היום לפתוח את זה, להרוס את הקיים, לא לתת מסלול – אני רוצה מסלול בלי שטייקונים ישפיעו על השוק הזה. אני רוצה להיות בקרן שאני יודע שהיא מתנהלת היום באופן ישר, בלי כוחות כאלה שהם אינטרסנטים באופן מובנה מאוד, לא רק כלכליים, עוד דברים אחרים. 
בזה אני אסיים, אדוני היושב-ראש. במיוחד בהטבת המס, שהיא מפלה. איזו הצדקה יש לא לקרוא לזה אירוע מס? כשטייקון עושה את זה, זה נקרא שהוא יכול להשקיע את הכסף שלו, למכור את זה בלי שזה נקרא אירוע מס שהוא צריך לשלם על זה את המיסוי, ומי שלא טייקון, כן יצטרך לשלם את זה כשהוא משקיע בקרנות האלה. 
<אביגדור יצחקי:>
איפה יש טייקונים עוד בארץ?

<אורי מקלב (יהדות התורה):>
תאמין לי שהזלזול שלך לא משקף אמת. 
<אביגדור יצחקי:>
אולי מה שאתה אומר לא משקף?

<אורי מקלב (יהדות התורה):>
אז לא משקף. לכן אני חבר כנסת ואתה לא. מה לעשות. הזלזול שלך לכל אורך הדיבורים של אחרים מאוד בולט. תכבד גם אחרים, גם אם מדברים לא לעניין.

<אביגדור יצחקי:>
מכבד. מכבד כל אחד.

<אורי מקלב (יהדות התורה):>
לא, זה לא נראה ככה. 

<אביגדור יצחקי:>
בהחלט, מכבד. אם מדברים לעניין. 

<אורי מקלב (יהדות התורה):>
ולכן גם ההשפעה שלך. ולכן כשיושבים עם שר האוצר, מבקשים שאתה לא תהיה בפגישה, מהסיבות האלה, שחברי כנסת שנפגשו אתו ביקשו שאתה לא תהיה. אתה יודע למה? - -

<אביגדור יצחקי:>
ברוך השם. 

<אורי מקלב (יהדות התורה):>
- - בגלל הזלזול הזה, וכל חוסר הכבוד שלך לאחרים. צורת הזלזול, צורת ההתנשאות שלך, באמת לא משפיעה הרבה עלינו.
<היו"ר אלי כהן:>
חבר הכנסת מקלב, אני חייב להעיד באופן אישי שיושב-ראש מטה הדיור, כל החוקים שהגענו עד היום, הגענו אליהם בהסכמה, דווקא עם כל הגורמים השונים. חבר הכנסת קיש. 
<יואב קיש (הליכוד):>
אני מתייחס עניינית, באמת, אביגדור למה שאמרת. 

<אורי מקלב (יהדות התורה):>
אני מתנצל, יש רביזיה בוועדת הפנים. אני עוד אחזור.

<יואב קיש (הליכוד):>
אני, לא מעניין אותי לשמור על הקרנות הקיימות, ואמרתי לך את זה, אבל אני רוצה שכשאתה רוצה ריט חדשה – בין אם היא תהיה דיור או למניבה – היא תרצה לבוא לתחום הזה כי היא תבין שהיא יכולה להמשיך לחיות בתחום הזה. ואם אנחנו לא נעשה את השינויים, שחלקם פה עדיין על האג'נדה, ונישאר באותו עולם תוכן מסוים, אז חטאנו כי לא נשיג תוצאה. לא נשיג קרנות חדשות, לא נשיג שוק תחרותי, לא נשיג מוטיבציה – בין אם זה לבעלי נכסים קיימים כאלה או אחרים – להיכנס לעניין הזה. ולכן, אני חושב שזה המסר העיקרי שחשוב להעביר. 

אני רוצה להגיד לך, ראש רשות המסים, מר משה אשר – אני ישבתי עם ליאת, ואביגדור גם – דיברנו ואמרנו, בואו נראה, אולי נוכל לקבוע דיבידנד קבוע גם לפרטיים במניב, כי אמרנו, אולי זה יפשט את המצב. לי הייתה הרגשה שדווקא אלה שאין להם כסף, וגובים מהם את המקסימום, בסוף נפגעים מהסיפור הזה. 
ישבתי עם ליאת, היא הסבירה לי, הבנתי את המורכבות. שכנעה אותי. אמרתי, אתם יודעים מה, בסדר, אני מבין כמה זה מורכב, אני לא אכנס לזה. 

אני מצטער, אני לא מצליח להבין למה אתם מתעקשים על רכישה של איגוד ב-51%, עם שליטה ועם הגדרות דיבידנד ברורות. לא מצליח להבין. זה שאתה אומר לי זה אחרת, זה לא תשובה.

<משה אשר:>
אני אנסה להסביר. 

<יואב קיש (הליכוד):>
שנייה, תן לי לסיים את דברי. 

<היו"ר אלי כהן:>
חבר הכנסת קיש, אם יש נושאים חדשים כי פשוט יש את הנושאים האלה על האג'נדה.

<יואב קיש (הליכוד):>
אז המסר העיקרי שלי – בכל המקומות שיש אי-הסכמות, לצורך העניין, עם רשות המסים, אני מצטער להגיד, לא שכנעו אותי, לא מבין את הגישה - - -

<היו"ר אלי כהן:>
חבר הכנסת קיש, אנחנו באמצע הדיון, אנחנו לא סיכמנו. 

<יואב קיש (הליכוד):>
בסדר. אני רוצה להסביר גם את האמירה שאמרתי. אין פה שום דבר אישי. אני אומר לך, כשמסבירים לי אני מבין, ברוך השם, ויודע לקבל. וכשזה לא נראה לי הגיוני, אני אלחם על זה עד הסוף. תודה.
<היו"ר אלי כהן:>
תודה לחבר הכנסת קיש. אנחנו נעבור עכשיו להתייחסויות. 

<משה אשר:>
אני אשמח לנסות להסביר לך אחרי כן. 

<היו"ר אלי כהן:>
משה, אנחנו ניתן עוד סבב התייחסויות. אני רוצה שנשמע גם את האנשים האחרים שהגיעו. נתחיל את ההתייחסות, לכל אחד יהיו עד שלוש דקות. אני מבקש, לגבי נושאים שנאמרו ונושאים שנותרו פתוחים, אנא אל תחזרו. אם יש טיעונים חדשים, בקצרה, שלוש דקות. דרור גד, בבקשה אדוני.
<דרור גד:>
שלום. אני יושב-ראש של "ריט 1", הקמתי אותה לפני עשר שנים מייד אחרי שחוק הריטים נכנס לתוקף, ביחד עם שמוליק סייד, שותפי. 
כמה מלים, לדעתי איפה אנחנו נמצאים כרגע, לפחות איך שאנחנו, הצד הזה, תופס את הדברים. לגבי חוק הדיור, אביגדור, אנחנו אמרנו מזמן, לפני כמה חודשים כבר, ואמרנו את זה עוד פעם בדיון הראשון, אין לנו הערה למה שנאמר שם. הלוואי וזה יצליח, הלוואי ויהיה multi-family, מה שנקרא, העתקה של החוק האמריקני ושל היכולות האמריקניות לייצר דיור להשכרה, והלוואי שכולנו גם נשתתף בו בתור ריטים. ואם זה לא יהיה מספיק טוב מה שעבר פה עכשיו, אולי נעשה עוד שנה עוד דיון ונשפר אותו ככה שיהיה אפשר להפעיל אותו, הלוואי על כולנו. אין פה שום ויכוח, לא בצד הזה ולא בצד שלכם.
הנקודה השנייה היא שליטה. יש פה דיון עקרוני שאנחנו לא מסכימים עם הרשויות. הרשויות חושבות שהדבר העיקרי שמגביל ריטים היום מלצמוח ולהיות, ולהיות 20 חברות בבורסה, זה בגלל שלא נותנים לאלה שאספו את הנכסים 40 שנה לגלגל את הנכסים שלהם לתוך ריטים עם מלא הטבות, ולאפשר להם שליטה כי הם לא מוכנים לא לשלוט בחברות. 

וחמש שנים זה מספר נכון. חמש שנים, שמונה שנים, שנתיים – אמתית, אף אחד לא יודע, זו האמת. אנחנו חושבים שכל הדיון הזה הוא לא נכון, אנחנו חושבים שזה "ילכלך" את המהלך, זה "ילכלך" את העולם הזה שנקרא ריטים. יש דרכים אחרות להשיג עוד הרבה ריטים, כמו שאתם רוצים, ולשבת פה עוד עשר שנים ולהיות גאים בעולם ריטים שיצרתם, חוץ מאשר שחרור השליטה. אנחנו חושבים שזאת לא הבעיה העיקרית, אבל זה אנחנו, הם חושבים אחרת, זה המצב כרגע.
הנקודה השלישית זה האפליה. יש פה חוקים שמישהו מבקש להעביר, שהם אפליה צועקת לשמים. הקטע של הנכס מול מניות, אם זה שישה מיליארד שקל, אז אני נותן לו לעשות את זה עד שהוא ימכור את המניות, לצורך העניין לאינסוף. ואם זה משפחה שהעבירה נכס כי היא לא רוצה לנהל אותו יותר באישי, והיא רוצה אבל להחזיק מניות של ריט או של סלע או של הריט הבא שאנחנו נצליח לייצר לה דיור, היא מוכנה להחזיק את המניות האלה ל-20 שנה קדימה, אז אנחנו נפגיש אותה עוד שנתיים או עוד ארבע עם המס שבח שלה, כאילו שהיא לא דומה להוא עם החמישה מיליארד שקלים. 

אני לא מבין איך זה עובר. לא מבין איך זה עובר היום בעולם הפוסט מחאה חברתית וחוק הריכוזית, אני לא מבין איך הדברים האלה בכלל יכולים להיכתב בחוק במדינת ישראל. 

והדבר הרביעי, לא רק אמרנו שאנחנו חושבים שהשליטה היא לא מה שגורם לזה שאין 20 ריטים, אמרנו ונתנו עוד שלוש דוגמאות לדברים שרשות המסים – אגב, זה מופיע בדיוני ועדת הכספים, העמוקים או הלא עמוקים, מ-2005, הדיונים של אנשים שכן ישבו פה, אני לא ישבתי פה, אני מודה, אבל קראתי את הפרוטוקולים – של דברים ששאלו אז את רשות המסים: חברים, למה אתם לא נותנים אפשרות למיזוגים? למה אתם לא נותנים אפשרות לכל מיני דברים? והרשות אמרה, בואו נצא לדרך עם משהו קטן ומוגבל, ואחרי זה נראה איך זה יצא, נראה שזה מסתדר טוב, ובסך הכול זה בסדר, ואז נשחרר את הדברים. 
אנחנו יושבים פה עשר שנים אחרי זה, פעם ראשונה שאנחנו מעדכנים את חוק הריטים, יושבים פה אנשים שמפעילים את הריטים עשר שנים, אומרים לכם שזה דברים קריטיים, שאנחנו לא מצליחים לגדול בקצב שהיינו רוצים, ואחרים שמסתכלים עלינו פה ורוצים להקים ריטים אומרים שנורא קשה להקים ריטים. למה? כי זה קשה להפעיל ריט. כי זה לא מעניין להפעיל ריט. כי יש "רבוע נדל"ן" על הפרק, אז אי-אפשר לקנות אותו כי אתה לא יכול חוק המיזוגים, ויש "גזית ישראל" על הפרק, חברות נכסים נהדרות של מדינת ישראל, אתה לא יכול לקנות אותן, אתה לא יכול לעשות שום דבר בעניין הזה. אתה מוגבל.
<היו"ר אלי כהן:>
הנקודה ברורה, דרור.

<דרור גד:>
ודבר אחרון. אני אומר, הצענו דברים, רעיונות חדשים. אמר יושב-ראש הוועדה בפעם הקודמת, שוב ציטוט מהפרוטוקול, שהוא מבין שיש בעיות. תציגו בבקשה את הבעיות, יש לכם שבוע וחצי, תיפגשו עם האנשים, תראו מה אתם מסוגלים להביא. שלושה ימים אחר כך שמנו נייר מסודר עם כל הדברים שחשבנו שאפשר לשפר. עבר מאז שבוע, טלפון לא קיבלנו מאף אחד, למרות שיש לכולם את הניידים שלנו.
<היו"ר אלי כהן:>
דרור, אני חייב לבוא ולהגיד. קודם כול, אני רוצה לנצל באמת - -

<דרור גד:>
אני פשוט לא מבין את התהליך. 

<היו"ר אלי כהן:>
- - את האתנחתא הזאת שאמרת, ובאמת גם להודות לחבר הכנסת קיש, שלא רק במסגרת דיוני הוועדה אלא שנרתם על מנת לבוא ולטפל ולהגיע להסכמות על מנת שיצא חוק טוב, נודה גם באמת ללשכת רואי החשבון, יועצי המס ועורכי הדין, שבאמת אני יודע שהייתה הידברות, וגם על הזמן שהקדישו, גם רשות המסים וגם מטה הדיור.
לכן, כל מי שרצה גם דיבר אתי אישית, ובמהלך השיחות היומיות שיש לי עם ראש מטה הדיור, אכן כולם שם נענו, ואני אפילו הייתי במשרדים כשבין לבין אחד לאחד יצא. כלומר, מי שרצה להשיג אותם, השיג אותם. 
<דרור גד:>
חברים, אנחנו הגשנו מכתב, ניסינו לדבר עם אנשים, לא הצלחנו לדבר עם אנשים. 

<יואב קיש (הליכוד):>
הוא אומר שלא חזרו אליהם. הוא לא יכול להכריח. 
<דרור גד:>
יושב-ראש הוועדה, הנקודה היא לא אם חזרו אלי או לא חזרו אלי. לא נעלבתי. 

<היו"ר אלי כהן:>
דרור, יש נושא ספציפי שאתה רוצה להעלות? אני רוצה לקדם. נושא ספציפי. 

<דרור גד:>
כן. יושבים פה אנשים מקצועיים ומסבירים למה אי-אפשר - - -

<היו"ר אלי כהן:>
אמרת, נקודה של מיזוגים. אני רושם נושאים ספציפיים. כל מה שדיברת, לקחתי מילה אחת.

<דרור גד:>
מסבירים לי למה זה יהיה נורא ואיום, הנושא הזה של החלפת נכסים מול מניות.

<היו"ר אלי כהן:>
הבנתי. נרשם. 

<דרור גד:>
ולא ישבו מול יועצים מקצועיים כדי לנסות ביניהם לוודא שזה אפשרי.

<היו"ר אלי כהן:>
אתה יכול לחדש? יש נושא נוסף שהיית חושב שהוא יכול לתרום לחוק, ולא חשבנו עליו?

<דרור גד:>
כן, אני אמרתי לכם. 

<היו"ר אלי כהן:>
בבקשה.

<דרור גד:>
אנחנו כתבנו עוד דבר אחד שעלה פה, ויואב אומר שהוסבר למה זה נורא קשה. אתם היום בסיטואציה – תדעו את זה כי אנחנו שומעים את זה מהפרטיים כל הזמן – שהפרטיים, בנושא של ריטים של מניבים, אתם מתקנים את זה בנושא הדיור אבל לא תיקנתם את הנושא של המניבים, חשופים למס על דיבידנד מופרע. בעולם של אין אינפלציה, בעולם הריטים הנוכחיים שזה לא שייך לריטים של פה – כל ריט שיקום מניבים יהיה כפוף לדבר הזה. אנשים היום מקבלים מס על דיבידנד של 48%, 46%, 47%. מי שרוצה שפרטיים ישקיעו דרך הדבר הזה ולא ימלאו את השוק בלקנות נכסים, כי אתה רוצה להוציא אותם מהשוק של הנכסים, אתה רוצה שיעשו את זה דרך הריטים, אבל אתה נותן להם דיבידנד ב-46%. 

<אביגדור יצחקי:>
20%.

<דרור גד:>
ניכוי במקור. 
<קריאות:>
- - -

<דרור גד:>
רק על דיור. 

<אביגדור יצחקי:>
זה מה אני רוצה. זה מה אני רוצה, אני לא רוצה עכשיו לשנות שום דבר במניבים, זה לא מעניין אותי, אני מוכרח להגיד לך. אני רוצה שתבין, זה מה שמעניין אותי. 

<קריאות:>
- - -

<אביגדור יצחקי:>
לא רוצה. אני רוצה לחזק אותם באמצעות - - -

<דרור גד:>
אבל את השליטה אתה כן רוצה. 

<היו"ר אלי כהן:>
דרור. משפט בבקשה.

<דרור גד:>
לסכם. אני מבין שיצא לנו שם של אויב העם בצד שני. 

<היו"ר אלי כהן:>
לא.

<דרור גד:>
חבר הכנסת כהן, תאמין לי, אני חי בחודשים האחרונים, אני הבנתי שאני אויב העם. אני לא מבין מה רוצים ממני. אני לפני עשר שנים הפעלתי חוק שאני אומר לך שהוא קשה מאוד להפעלה. הפעלנו אותו עשר שנים, "ריט 1" מופיעה כבר שש שנים בסקר של "כלכליסט" בין כל המוסדיים בישראל כאחת מעשר שפועלת בצורה הכי שקופה, הכי הגונה, הכי אמינה, ועם הפעילות הכי טובה שלה, כבר שש שנים ברציפות.
<היו"ר אלי כהן:>
דרור, באמת, אנחנו עכשיו לא במצגת משקיעים. יש לך התייחסות לחוק, בבקשה, משפט אחרון. תודה.

<דרור גד:>
אני אומר לך שאנשים פה רוצים שיהיו הרבה ריטים, ומצוינות - -

<היו"ר אלי כהן:>
יופי. תודה.

<דרור גד:>
- - לטובת כולם. ולא נגד התחרות וכל מיני דברים שאתם מספרים פה ברקע, אני לא מבין. 

<היו"ר אלי כהן:>
אף אחד לא סיפר ואף אחד לא דיבר. נהפוך הוא, מבחינתנו לפחות – לפחות לא מבחינתי – הקרנות הקיימות, אני חושב שצריך לברך אותן שעשו את הפעילות ובטוח אף אחד לא נגד.

<דרור גד:>
משפט אחרון. בהנחה שאתם לא הולכים בדרך של להפריד את החלק של הדיור מהחלק של פעם בעשר שנים לעדכן את חוק ריט המניבים בצורה נכונה, שזה באמת יצליח, בהנחה שאתם לא הולכים בדרך הזאת - -

<מעין נשר:>
לא. 

<דרור גד:>
- - אנחנו רק מבקשים ככל יכולתכם, חברי הכנסת, למרות הלחצים המאוד כבדים שיושבים בצד השני של השולחן, אל תסתפקו בחוק בינוני גם הפעם אחרי עשר שנים, שנשב עוד עשר שנים ויהיו חמישה ריטים במקום שניים וחצי, אלא תדאגו בכל הכוח – גם אם זה לוקח עוד שתי ישיבות – שזה יהיה חוק מצוין. 
<היו"ר אלי כהן:>
תודה רבה, דרור. אנחנו נעבור עכשיו לירון גינדי, נשיא לשכת יועצי המס, בבקשה אדוני. אחריו ידבר רוני הלמן מהלמן-אלדובי.

<ירון גינדי:>
שלום לכולם. ראשית, אני חייב לציין שדווקא מהחבר'ה של אביגדור, הם חיפשו אותנו ואנחנו לא אותם, אז רק להודיע לנוכחים. 

אנחנו הצגנו בפני הוועדה נייר מקיף בנושא המיסוי, והיינו שמחים, אדוני היושב-ראש, אם יהיה אפשר לדון על הסעיפים שלו כאן בוועדה. 

הדבר המרכזי שאני חושב שראוי שנעשה זה בדיוק כמו שאמרת, שנתייחס מבחינת המיסוי לחוק הזה כאילו אותם יחידים רכשו שברי דירות. אם אנחנו נחיל מע"מ בנושא הזה, אנחנו בעצם עיקרנו את כל היתרון היחסי. 

<היו"ר אלי כהן:>
ירון, אני רוצה לקבל את המלצתך, גם אם זה ייקח לנו קצת יותר זמן. אני רוצה שתעבור על הנקודות לצורך העניין. מה שאני דיברתי ומה שנשאר פתוח, דברים שלא נכללו במסגרת ההתייחסויות של רשות המסים או משרד האוצר. אם תוכלו לעבור בבקשה, אתה או אלישע.

<ירון גינדי:>
עורך-דין יוסי אלישע יעשה את זה, אני חייב לעזוב, אז יוסי בבקשה.

<היו"ר אלי כהן:>
תודה, ירון. עורך-דין אלישע מלשכת עורכי הדין. 

<יוסי אלישע:>
לשכת עורכי הדין, לצורך העניין היום גם מטעם לשכת רואי החשבון ויועצי המס. אני רוצה לדבר תחילה על הנושא של היבטי המע"מ. היבטי מע"מ, כמו שאמר חברי גינדי, הנושא עשוי להיות קריטי בהיבט של אם יושב אדם שחושב האם לרכוש דירת מגורים באופן פרטי או האם להשקיע בקרן, מובן לחלוטין שהשתת עלות המע"מ שמתווספת לשווי השוק של הדירה – צריך להבין את זה – אז ברור לחלוטין שהיא מייתרת את ההשקעה.
מעבר לזה, יעלו פה שאלות כבדות, כמו למשל תמהיל הפעילות של הקרן הזאת, איזה תשומות מותרות לה בניכוי, איזה תשומות לא מותרות לה בניכוי. הנושא של המע"מ חייב להיות מוסדר. חייב להיות מוסדר, אחרת אנחנו ניקלע פה לסיטואציה של פניות לנציבות להסדרת מערכת היחסים של הפעילות המעורבת הזאת, שחלקה פעילות פטורה וחלקה פעילות חייבת. אני לא רואה איך ההצעה לדחות את המע"מ לסוף הדרך פותרת את הדבר.

דיבר משה אשר על מה יקרה בסוף הדרך, שבסוף הדרך אפילו צפויים – בעצם זה ביזנס וזה עסק – ואפילו צפויים לראות את זה אולי כמכירה של מלאי עסקי. אז אני רוצה להזכיר לכולם שבמקרה כזה אנחנו נשכח מ-20%, יהיו פה הכנסות חריגות. 

הכנסות חריגות לפי החוק, בחלוקה שלהן, המס עליהן הוא 70%. זה מעקר לגמרי את ההשקעה בדירות מגורים, צריך להבין. אדם שמשקיע צריך להבין שבסוף הדרך מחכה לו 20% בוודאות, לא אולי 70% ולא אולי מע"מ עוד 17%, דרך אגב על ה-70%. 
<תומר רוזנר:>
לטענתך, זאת אומרת תלוי בהתנהלות של הקרן?
<יוסי אלישע:>
לא. קרן תאסוף מאות ואלפי דירות. לצערי, דירות בשוק זה לא כמו נכס מסחרי. נכס מסחרי עוד אפשר למצוא רוכש שבא וקונה את מלוא הנכס. בדירות מגורים כנראה שבשוק, חוץ משחקנים כמו ריטים, אתה תצטרך למכור דירות יחידות. אתה תצטרך להקים מערך שיווקי שימכור את הדירות האלה ואתה צריך להקים סוכנויות. אתה צריך למצוא איזו דרך לממש את הדירות האלה, ולכל הדעות, לפחות על-פי עמדת רשויות המס, זו מכירה של מלאי עסקי. במקרה כזה הקרן חשופה ל-60% ו-70% אם היא תחלק את הרווחים האלה, מס. 

<היו"ר אלי כהן:>
עורך-דין אלישע, השארנו את הסוגיה הזאת פתוחה לעניין המע"מ במכירה, כפי ששמעת.

<יוסי אלישע:>
זה לא המע"מ. כבר עברנו לשלב של המס עצמו. מעבר ל-17% מע"מ יש פה 70% מס שמחכה בסוף הדרך. 

<היו"ר אלי כהן:>
איך 70%, עורך-דין אלישע? 

<תומר רוזנר:>
מלאי עסקי. 

<יוסי אלישע:>
בחוק מוגדר מכירה של מלאי כהכנסה חריגה. הכנסה חריגה כפופה לשיעור מס, אם היא מחולקת, של 70%. 

<תומר רוזנר:>
זה צריך התייחסות.

<משה אשר:>
יש פה שאלות שהן קצת יותר מורכבות, אם תרצו אני אכנס לנושא הזה.

<היו"ר אלי כהן:>
לנושא הספציפי הזה, כלומר אם מוכרים דירה.

<משה אשר:>
על פני הדברים, כשאנחנו ראינו את מודל הריטים לא ראינו מצב מס של 70% במכירת אותן דירות. לא ראינו, אבל אם יוסי אלישע אומר שיש אפשרות שיש דבר כזה, אנחנו נמצא את הדרך לומר שאין מצב כזה. 

<היו"ר אלי כהן:>
תודה רבה. תשובה מספקת. בבקשה, תמשיך.

<יוסי אלישע:>
הנושא של מקרקעין לצורכי דיור להשכרה. בהגדרה במסגרת הצעת החוק כפי שהיא כיום, לא ברור המשמעות של החמש שנים או קודם לכן. 

אני, משיחותי עם ליאת לפחות הבנתי שהמטרה היא שאם לא עומדים בתנאי של השלמת הבנייה תוך חמש שנים, לא הולכים אחורה, בעצם לא "מלכלכים" את הקרן אחורה ולא פוגעים במשקיעים אלא זה צופה פני עתיד בלבד. 

אם זו הכוונה אז צריך לתקן את ההגדרה כפי שהיא היום, וההגדרה כפי שהיא מנוסחת – בעצם אחרי חמש שנים, מספיק שחלה תוכנית להשכרה, אני לא חייב לבנות. 

<ליאת גרבר:>
לא. זה לא מה שאמרנו. 

<יוסי אלישע:>
אני אומר, זה מה שכתוב היום. אם הכוונה היא אחרת אז תתקנו את זה. 
<תומר רוזנר:>
לא, זה לא כתוב כך. 

<היו"ר אלי כהן:>
גם היועץ המשפטי של הוועדה - - -

<יוסי אלישע:>
אני מוכן לקרוא את הצעת החוק בפניכם, תגידו לי אם מישהו מבין אותה אחרת. 

<היו"ר אלי כהן:>
אני רוצה את ההתייחסות של תומר.

<תומר רוזנר:>
למיטב הבנתי וזיכרוני, אבל יכול להיות שאני טועה, אני לא הבנתי את זה כך מתוך הקריאה, וגם הנושא הזה נדון בינינו לבין רשות המסים. אני חושב שהדברים מנוסחים ברור אבל אם צריך עוד להבהיר אותם יותר, נעשה את זה. 

<יוסי אלישע:>
אני חושב שהנקודה שצריך להבהיר היא הנקודה שזה צופה פני עתיד ולא הולכים אחורה חמש שנים, "מלכלכים" את הקרן לטובת המשקיעים שנכנסו קודם לכן. 

<תומר רוזנר:>
לא. יש תנאי שאם לא עומדים בו אז אתה מאבד את ההטבות. 

<ליאת גרבר:>
לא, אבל מרגע זה ואילך.

<יוסי אלישע:>
אתה מאבד רק צופה פני עתיד. 

<ליאת גרבר:>
בזה הוא צודק. 

<תומר רוזנר:>
ממש לא. 

<יוסי אלישע:>
מפני שהרכישה, היא תהיה רכישה של שלבים. 

<תומר רוזנר:>
לא צודק. 

<יוסי אלישע:>
לא יכול להיות שנכס אחד "ילכלך" פעילות של חמש שנים שהיא תקינה.

<ליאת גרבר:>
חמש שנים, הכוונה הייתה שיש להם חמש שנים בעצם לבנות. אם הם לא בונים אחרי חמש שנים, אז מאותו רגע ואילך זה מתחיל "ללכלך" את הנכסים. 

<יוסי אלישע:>
לא אחורה. 

<תומר רוזנר:>
לא בטוח. טוב, נדבר על זה. 

<משה אשר:>
יש פה סוגיה, זה לא טריוויאלי. 

<תומר רוזנר:>
בכלל לא טריוויאלי. 

<משה אשר:>
באופן עקרוני, אם אתה אומר – נצא מהקופסה, נאפשר לך ליזום, נאפשר לך לא לקנות נכס נדל"ן מניב ומייד לקבל את השכר דירה, אלא ליזום ולבנות תוך פרק זמן שקבענו, אז זה תנאי. אם אתה לא עומד בתנאי הזה, באופן עקרוני זה חוזר ל-Square 1, ל-Day 1.

<תומר רוזנר:>
נכון. 

<משה אשר:>
כי אתה לא עמדת בתנאי שהיית צריך לעמוד בו. אם ליאת אמרה אכן כך, אנחנו צריכים לחשוב על זה. לא טריוויאלי בכלל. 

<תומר רוזנר:>
אני לא חשבתי. חשבתי כמו עורך-דין אשר.

<יוסי אלישע:>
מבחינת התכלית צריך להבין שיכול מאוד להיות שיהיו שניים-שלושה נכסים כאלה שבשניים אחרים עומדים ובאחד לא מתאפשר לעמוד. אנחנו מדברים על משקיעים ומשקיעי בית שנכנסו. 

<משה אשר:>
יוסי, זה לא דרך המלך של הריט. הריט לא צריכה לבנות וליזום. היא צריכה לקנות נכסים מניבים - - -

<יוסי אלישע:>
אבל אפשרתם להם ליזום. אז מה, צריך להחליט מה עושים. 

<ליאת גרבר:>
את המס רכישה, את החצי אחוז, אנחנו כתבנו סעיף מפורש.

<יוסי אלישע:>
חצי אחוז, אני לא מדבר על זה. אני מדבר על ההכנסות שחילקת. חילקת מנכסים אחרים. אתה רוצה לחזור למשקי הבית ולחייב אותם במס נוסף? 
<קריאות:>
- - -

<יוסי אלישע:>
אם אני יכול להסביר. חמש שנים חילקת למשקיעים כסף. מה אתה רוצה, לחזור אליהם עכשיו, לקחת מהם עוד כספים? כי חילקת להם ב-20%. 

<תומר רוזנר:>
יכול להיות. 

<היו"ר אלי כהן:>
התשובה היא כן. 

<יוסי אלישע:>
איך? איך תחזור למשקי בית? 

<היו"ר אלי כהן:>
מה זה איך תחזור? אתה יודע למי שילמת, מגישים דוח. קודם כול, לחזור, אפשר לחזור.

<יוסי אלישע:>
לטעמי, גורם מרתיע מאוד ברמת המשקיעים. 

<היו"ר אלי כהן:>
יגיד לך משה אשר – למיטב זיכרוני מהיותי רואה חשבון – אפשר לחזור שבע שנים אחורה. אם קיבלת מתנה שהיא לא מגיעה, תחזיר.

<יוסי אלישע:>
אלי, מנגנון המיסוי כאן הוא מנגנון של ניכוי מס במקור.

<משה אשר:>
אני מציע שאנחנו נחשוב על המנגנון. 

<היו"ר אלי כהן:>
אוקיי. יחשוב על המנגנון. תודה, עורך-דין אלישע. בבקשה, תמשיך לנקודה הבאה.

<יוסי אלישע:>
נושא של רכישת 20 יחידות דיור בבניין אחד או בכמה בניינים סמוכים. לטעמי, ברגע שמדברים על כמה בניינים סמוכים, אנחנו איפשהו מחטיאים את המטרה כי המשמעות היא בעצם שלוקחים שכונה ומתחילים לאסוף דירות – דירה אחת בבניין זה, דירה אחת – אז אם אנחנו מדברים על פיזור על כמה בניינים, ולא בבניין אחד, אני חושב שצריך להגדיל את המספר בשביל לא ליצור מצב באמת של ניהול קשה וחשיפה לאותה טענה שדיברתי עליה קודם, שאתה מחזיק בעצם כמו מלאי עסקי. אתה מחזיק בעצם אלפי דירות בכל מיני אזורים – פה דירה, שם דירה – ואין מקבצים. 
<היו"ר אלי כהן:>
במדינת ישראל אין מקבצים, זה לא ברלין כאן. אם אנחנו נלך להגדרה של מקבצים, נהרוג את קרנות הריט. אנחנו רוצים לעודד אותן.
<יוסי אלישע:>
אם אתה רוצה לעודד מתווכים שיסתובבו בשכונות ויחפשו דירות לקנות על הר המזומנים הזה שיצרת, אז ברור לך שאתה מביא גם לעלייה של המחירים. מה, זה לא ברור? 
<היו"ר אלי כהן:>
יש פה נכסי דיור שאנחנו לא יודעים עליהם, עורך-דין אלישע? תזמין אותי. חוץ משלושה פרויקטים של "דירה להשכיר" אני כמעט לא מכיר פרויקטים. 

<יוסי אלישע:>
אבל כשאתה תאפשר לקרן ריט להסתובב בשכונות ולקנות דירה אחת בבניין ולא יותר, אז אתה מאפשר בעצם מנגנון של ביקושים שלא היו בשוק, ואתה תביא בהכרח גם לעליית מחירים. זה לא המטרה אם אני מבין נכון. 

<היו"ר אלי כהן:>
זאת סוגיה אחרת של השוק. 

<מעין נשר:>
יושב-ראש הוועדה, אפשר להגיב?

<היו"ר אלי כהן:>
בהמלצה שלך אני לא בטוח שייצא משהו. נמשיך לנקודה הבאה, עורך-דין אלישע. 

<מעין נשר:>
רק לגבי הנקודה הזאת.

<היו"ר אלי כהן:>
תרשמי לך, את תתייחסי. תאמיני לי, יש כאן עוד חמישה דוברים, יהיה לך הרבה להתייחס.

<מעין נשר:>
להתייחס לנקודה הספציפית הזאת כי היא עלתה מכמה דוברים, זה בקצרה, גם תומר העלה את הנקודה. אנחנו באמת התכוונו ל-20 דירות שנמצאות בבניין או בשני בניינים שהם אחד ליד השני, ובאמת הציע לנו היועץ המשפטי של הוועדה, תומר, הגדרה מתאימה יותר מחוק התכנון והבנייה ואנחנו נחדד את זה כך שזה יהיה ברור. אין כוונה עכשיו לשלוח את קרנות הריט להסתובב בשכונות ולהתחרות על הביקושים עם משפרי הדיור ועם הזוגות הצעירים. הכוונה היא באמת למקבצים.

<אביגדור יצחקי:>
וזה נגד רצוני, דרך אגב. ומי שמודאג ממחירי הדיור, תאמין לי, יותר ממך זה אני. אני דווקא רציתי שיאספו בודדים אחד-אחד אבל השתכנעתי, מה לעשות.
<היו"ר אלי כהן:>
תודה, אביגדור. אלישע, הנקודה הבאה.

<יוסי אלישע:>
הנושא של התקופה. התקופה נקבעה לחמש שנים עם אפשרות הארכה לעשר שנים, בסמכות שר האוצר. רק להבין את התכלית, למה ההוראה היא הוראה לחמש שנים בלבד, למה לא לעשות את זה הוראת קבע. אם המטרה היא בעצם ליצור מומחיות בשוק הזה, ליצור משהו שצופה פני עתיד, מדברים פה על 20 שנה של החזקת דירות, למה חמש שנים? השוק ישתכלל, תן להם להיכנס גם עוד חמש שנים או שתקבע תקופת הטבה. אתה רוצה לתמרץ את כולם להיכנס עכשיו? תקבע תקופת הטבה חמש שנים עם מס מועדף, ועוד חמש שנים מיסוי שהוא קצת יותר רחב. 

<היו"ר אלי כהן:>
בסדר. ההערה נרשמה. בבקשה.

<יוסי אלישע:>
הנושא של תקופת ההנפקה. היום תקופת ההנפקה בעצם לא שווה, לא שווה בין מצב שבו הקרן היא קרן לנדל"ן מניב מסחרי לבין התקופה כשהיא קרן בעצם להשכרה למגורים. יש פה בעיה עם קרן מעורבת. בוא נצא מנקודת הנחה שאם יש קרן של נדל"ן מניב מסחרי, שחושבת שהיא אמורה להיות קרן של נדל"ן מניב מסחרי, פספסה את המועד של השנים-עשר חודשים, בעצם יש לה 24 חודשים נוספים לחפש איזשהו – ואני אומר, בדגש על איזשהו – נכס, גם אם הוא זניח, איזשהו נכס שיכניס אותה להגדרה של קרן למגורים להשכרה והיא בעצם מקבלת גרייס של 24 חודשים נוספים. 

אם רוצים ליצור איזושהי ודאות או השוואה, או ששניהם יקבלו פרק זמן של 36 חודשים לצורך ההנפקה, שאני חושב שלא צריכה להיות הבחנה – הרי אם נדרש פה 36 חודשים, אז נדרש גם במקרה השני – ואם לא, אז לפחות בטרם חלפו שנים-עשר חודשים בשביל ליצור איזושהי ודאות אצל המשקיע, שיהיה איזה סוג של הודעה. אתה לא תוכל לדעת עד תום חלוף 36 חודשים, הקרן הזאת מה טיבה, האם היא לנדל"ן מניב מסחרי או למגורים.
<יואב קיש (הליכוד):>
נכון. 

<היו"ר אלי כהן:>
התייחסות של תומר, היועץ המשפטי, ולאחר מכן התייחסות שלכם. 

<תומר רוזנר:>
אנחנו חושבים שבהחלט יש טעם רב בהערה הזו מכיוון שלמעשה, לפי המתכונת המוצעת כרגע, די בכך שהקרן מחזיקה שבריר אחוז מנכסיה כדירות להשכרה, והיא תיהנה. אנחנו חושבים שצריך איזשהו חלק משמעותי – אפשר לקבוע אותו 40%, אפשר לקבוע 50%, זה כבר עניין - -

<יוסי אלישע:>
אני חושב שזה מחטיא את המטרה. 

<תומר רוזנר:>
- - יותר מקצועי - אבל אנחנו חושבים, כדי שהקרן תיהנה מהטבות של קרן להשכרה לדיור, היא צריכה איזשהו חלק משמעותי. 

<היו"ר אלי כהן:>
אבל הטבות המס הן הטבות ספציפיות. 

<תומר רוזנר:>
לא, לעניין ההנפקה אנחנו מדברים. לעניין ההנפקה. 
<קריאה:>
אז תן לכל קרן. 

<אביגדור יצחקי:>
תומר, אנחנו הכנסנו שם סעיף ששר האוצר בכל רגע יכול להתערב בעניין התמהיל, וזה מתוך כוונה שאנחנו מקווים שהקרנות – אנחנו מקווים דרך אגב גם שהקרנות הוותיקות – יתחילו להכניס לעצמן דיור לאור ההקלות שנתנו, ואם לא ונחשוב לאחר מכן שנכון לעשות תמהיל שהוא קבוע בחוק, אנחנו נשנה את זה. בגלל זה השארנו - - - 

<תומר רוזנר:>
לא, השאלה היא לעניין ההנפקה. זאת אומרת, אתה רוצה לעודד. 
<יואב קיש (הליכוד):>
רק על ההנפקה.

<תומר רוזנר:>
לקרנות שעוסקות במגורים אתה רוצה לתת הטבות נוספות כי זה מה שמעניין אותך.
<אביגדור יצחקי:>
כן. 

<תומר רוזנר:>
אתה אומר, לכן אני אתן להן תקופת התארגנות יותר ארוכה, של 36 חודשים. 

<אביגדור יצחקי:>
כן.

<תומר רוזנר:>
יכולה כל קרן חדשה, לצורך העניין של מניבים, לבוא - - -

<קריאה:>
להתחפש.

<תומר רוזנר:>
להתחפש בכך שהיא תיקח בניין אחד נגיד.

<אביגדור יצחקי:>
לא לקחת בכלל.

<תומר רוזנר:>
לא. נגיד שהיא תיקח בניין אחד למגורים ו-99% מנכסיה שהיא אוספת זה נכסים מניבים. היא תיהנה מאותה הטבה של 36 חודשים. 

<אביגדור יצחקי:>
זאת שאלה שדנו בה הרבה. אנחנו יודעים שמחזוריות הנדל"ן במדינת ישראל זה לא כל הזמן המגורים כאן והמניבים כאן, לפעמים זה מתערבל. ולכן, לאורך חיי הנכסים, במיוחד אם מדברים על תקופות של 20 שנה, יש עליות וירידות, והתשואות משתנות. 

<מעין נשר:>
לצורך ההטבה הזאת של השלוש שנים, אפשר להסכים עם תומר שזה יהיה לפחות 50% דירות, אין לנו בעיה עם זה.

<תומר רוזנר:>
דרך אגב, 50 זה מחמיר מדי לדעתי, אבל - - -

<אביגדור יצחקי:>
אבל אפשר למצוא את הדרך. בעיקרון אבל כל הכוונה של תמהיל מעורב נובעת - -

<היו"ר אלי כהן:>
תחשבו על מספר בין 20% ל-50%. בסדר?

<מעין נשר:>
בסדר. 

<אביגדור יצחקי:>
- - מזה שאנחנו רוצים שיהיה פה חיזוק לקרן, שהיא תוכל לבחור לה לפי תחזיות שלה בשוק איזה נכסים היא רוצה באותו רגע.

<מעין נשר:>
מה שתומר יציע.

<היו"ר אלי כהן:>
תודה. עורך-דין אלישע, בבקשה. 

<יוסי אלישע:>
נושא נוסף זה יחס המינוף בקרן. בתחום המגורים מתאפשר יחס מינוף של 80%. אני חושב שזה עשוי להקשות על החזר של מימון בגובה הזה, אם יש עדיין התחייבות לחלק 90% מהרווחים. 

אולי מה שצריך לקבוע, שחלוקת הרווחים תהיה בניכוי החזר קרן ההלוואה, כמו שהיה קורה למשל במצב של אדם שלוקח משכנתה. ברור שהוא לא לוקח לכיסו את הכול. 

<היו"ר אלי כהן:>
זה לבוא ולהפלות את קרנות הריט. למה? 

<תומר רוזנר:>
נכון. זה לא צריך. 

<היו"ר אלי כהן:>
אתה יכול למחזר הלוואה.
<תומר רוזנר:>
- - - שיקולים עסקיים. 

<יוסי אלישע:>
אני מניח שהעניין לאפשר 80% מינוף - - - 

<קריאות:>
- - -

<היו"ר אלי כהן:>
זה להרע את מצבן ביחס לחברות נדל"ן מניב רגילות. 

<יוסי אלישע:>
אבל המצב הוא שפה יש לך התחייבות לחלק 90% פלוס חלק מהפחת. איך אתה תעשה את זה?

<היו"ר אלי כהן:>
בין היתר, זה נובע מכך שהם צריכים לבוא ולשמור על רמת מינוף של 60% בנכסים מניבים קלסיים, ו-80% בנכסי נדל"ן. ההערה נרשמה. הנקודה הבאה. 

<יוסי אלישע:>
הנושא של פיזור שליטה, דיברו פה על חמש שנים. לפי הצעת החוק זה שמונה שנים, זאת אומרת זה שלוש שנים להנפקה, ועוד חמש שנים. 

<ליאת גרבר:>
זה לא רלוונטי עד ההנפקה. 

<היו"ר אלי כהן:>
אוקיי. אלישע, הנקודה נרשמה. הנקודה הבאה. כמה נקודות עוד יש לנו? 

<יוסי אלישע:>
ארבע, חמש. 

<היו"ר אלי כהן:>
בבקשה.

<יוסי אלישע:>
שיעור המס שנגבה, 20% על היחיד. אם רוצים להציע חלופה שהיא באמת יושבת אקוויוולנט למצב שבו אני צריך להחליט אם להשקיע בדירה, אז כפי שאמר אדוני היושב-ראש, במצב של השקעה במגורים יש לי פטור, מסלול פטור או מסלול 10%. ולכן, המסלול היום של 20% הוא משמעותית גבוה מהאפיקים הקיימים לצורך העניין כי אני כמשקיע פרטי שמשקיע בדירת מגורים, מעבר לזה שבסוף בסוף מדובר בשוק ההון, בסוף אתה מבקש מהציבור לשים את הכסף שלו בשוק ההון, בסוף אתה מבקש מהציבור להשקיע בקרן שלא רק משקיעה בנדל"ן להשכרה, גם משקיעה במסחר, היא גם משקיעה מחוץ לישראל, ולכן צריך לקחת את כל הפרמטרים האלה בחשבון. ושיעור מס של 20% לדעתי הוא לא עומד שווה-ערך לחלופה שקיימת למשקיע הפרטי היום, שזה פטור ממס.

<היו"ר אלי כהן:>
מה הצעתך, עורך-דין אלישע? 

<יוסי אלישע:>
אנחנו הצענו שזה יהיה 10% לגבי הדיור למגורים. אין פה שום פרמטר שאני יכול להשוות. 
<משה אשר:>
אתה אומר 10% עם ניכוי הוצאות או בלי ניכוי הוצאות? מה אתה אומר? אני רוצה להבין מה אתה רוצה.

<יוסי אלישע:>
אני חושב שצריך להיות עם ניכוי הוצאות כי הדוגמה היום הרלוונטית - - -

<משה אשר:>
עם הוצאות ריבית, הוצאות פחת. 

<יוסי אלישע:>
אם אנחנו מדברים על בן-אדם שיש לו כסף, קרי דירה מעבר למיליון וחצי שקלים, אז האנשים האלה לא נמצאים פה. הם לא נמצאים פה כי החלופה פה היא לא חלופה אמתית למגורים. אנחנו מדברים על אנשים שידם לא משגת דירות, וכאלה שידם משגת אז דמי השכירות שהם יודעים לקבל הם לא יותר מ-5,000 שקלים, ולכן האופציה שלהם היא פטור, ואתה צריך להשוות את זה, אתה צריך גם לקחת את הסיכון פה של מסחרי, של פעילות מחוץ לישראל, של שוק ההון.

<מעין נשר:>
אז לעמדתנו, זה השוואה - -

<קריאה:>
- - -

<תומר רוזנר:>
אבל יש פה נזילות, יש יתרונות. 

<מעין נשר:>
- - קודם כול, אנחנו מיטיבים אתו לעומת השקעה בשוק ההון. 

<יוסי אלישע:>
משבר הסאב פריים התחיל בשוק הנדל"ן בארצות הברית, הפיל את כל השווקים. 

<אביגדור יצחקי:>
איך הגעתם לסאב פריים?

<היו"ר אלי כהן:>
עורך-דין אלישע, מה קשור המס לסאב פריים? 
<יוסי אלישע:>
לא, היא אמרה שהיא לא חושבת - - - 

<היו"ר אלי כהן:>
אבל אלישע, נקודתך הושמעה. ניתן בבקשה למעין ממשרד האוצר להתייחס.

<אביגדור יצחקי:>
איך הגענו בכלל לסאב פריים פה, אני לא מבין. 

<יוסי אלישע:>
היא אמרה שאין פה השקעה בשוק ההון. 

<אביגדור יצחקי:>
מי שאומר סאב פרייים לא יודע מה זה סאב פריים.

<היו"ר אלי כהן:>
ברור. חברים. הנקודה הובהרה. מעין, בבקשה, או רשות המסים.

<מעין נשר:>
קודם כול, באמת המס של 20% מיטיב עמו לעומת מיסוי שמוטל על מי שמשקיע בשוק ההון ועל רווחי הון, וגם אנחנו חושבים שהמס שמוטל היום על השכרה, שבעצם מאפשר מסלול של 10% על הברוטו, שבעצם לא מאפשר לך לנכות את כל ההשקעות שאדם פרטי עושה בדירה – אם הוא קנה מזגן והיה לו פחת והוצאות מימון וכל שאר הדברים, הוא היה יכול לקבל מסלול של 10% על הברוטו, זה פחות או יותר מקביל למה שאנחנו מציעים פה, של ה-20% שמאפשר את הניכויים. ולכן, אנחנו חושבים שזה משווה וזה בסדר.

<היו"ר אלי כהן:>
במשפט אחד. הנקודה ברורה.

<משה אשר:>
אני אוסיף עוד משפט. אותו אדם שמשקיע, אם יש לו בעולם הפרטי שלו דירה שהוא משכיר אותה ב-5,000 שקלים, מקבל עליה פטור, אז הוא יקבל גם פטור על זה. זאת אומרת, ההטבות האלה לא נעלמות לו במישור הפרטי שלו. 

<תומר רוזנר:>
איך הוא יקבל פטור, לא הבנתי. 

<משה אשר:>
ואנחנו לא מתחשבנים אם המשקיע בריט יש לו חוץ מזה עוד דירת מגורים. 
<יוסי אלישע:>
אתה רוצה לשכנע אותו לא לקנות את הדירה.

<קריאות:>
- - -

<משה אשר:>
ובריט יש לו הטבה שהיא ביחס לכל השקעה עסקית רגילה.
<אביגדור יצחקי:>
משקיע בנכס אחד לעומת מגוון נכסים, איך אתה משווה בכלל? שם הוא יכול "לאכול אותה" בתשואה, פה יש לו מגוון, יש לו הגנה, יש לו אלף ואחד דברים. 

<היו"ר אלי כהן:>
ברור. עורך-דין אלישע, הנקודה הבאה. תודה.

<יוסי אלישע:>
הנושא של העברת נכס במסגרת הצעת החוק הוגבל למקרה של נכס נקי. יש החלטת מיסוי 32/7 שאפשרה העברה של נכס פלוס התחייבות. במקרה שיש נכס עם הלוואה, אז שיהיה אפשר להעביר בעצם לקרן הריט את הנכס בתוספת ההלוואה, בעצם לפי שווי מימוש נטו. 

<תומר רוזנר:>
זה הסאב פריים. 

<יוסי אלישע:>
הנושא הזה התאפשר כבר על-ידי רשות המסים במסגרת החלטות המיסוי שניתנו. אני לא רואה שום סיבה לא לתת, אין שום תכלית למנוע את זה. 
<תומר רוזנר:>
זה סאב פריים, בדיוק מה שאתה אומר.

<יוסי אלישע:>
הנושא של מיזוג חברות לתוך הקרן.

<היו"ר אלי כהן:>
דיברנו, עורך-דין אלישע.

<יוסי אלישע:>
כן, אבל רק להגיד את דעתנו, של הלשכות המקצועיות בכל אופן, ובהחלט אם ניתן – הרי המשמעות פה היא שהקרן מעבירה את הנכסים ובסופו של דבר החברה המתמזגת מעבירה את הנכסים, בסופו של דבר הם מקבלים מניות בקרן. אם מאפשרים איגוד אין שום סיבה לא לאפשר מיזוג של חברות כאלה לתוך הקרן. לא רואה בעיה, לא במישור המיסויי, אולי במישור של המעבר מהמיסוי הדו-שלבי לחד-שלבי, אבל ממילא העברת נכסים כאלה כפופה לאישור המנהל וזה יבוא לפתחו, הוא יכול לקבוע הגבלות שהוא יבחר לנכון לקבוע אותן.

<היו"ר אלי כהן:>
אוקיי. 

<יוסי אלישע:>
הנושא של רכישת נדל"ן מניב על הנייר לא בא לידי ביטוי בהצעה. היום מרבית העסקאות בשוק נעשות במסגרת של קרקעות שמופשרות, ונכון להיום לא קיימים בניינים. אתה רוצה לאפשר, אני מניח, גם לנושא המסחרי - - -

<היו"ר אלי כהן:>
אבל אפשר לרכוש עד 25%. יש נכסים בהשקעה, השקעות אחרות. 

<יוסי אלישע:>
אתה מחויב לרכוש את הנכס בשלב שהוא מניב כבר ברמה המסחרית. 

<היו"ר אלי כהן:>
אבל יש גמישות. 

<תומר רוזנר:>
לא. יש בהשקעות אחרות. 

<יוסי אלישע:>
עד 5%. אומר שנכסים מהותיים לא יכולים להיכנס לקרן. עד 5%.
<יואב קיש (הליכוד):>
5%, שזה מעט מאוד. 

<יוסי אלישע:>
זה מעט מאוד, ואם רוצים לשכלל את העניין הזה אז צריך לאפשר גם נכס על הנייר.

<היו"ר אלי כהן:>
אוקיי. 

<יוסי אלישע:>
העלינו גם הצעה בנושא של דחיית תשלום המס על-ידי מי שמעביר את הנכס לקרן. המנגנון שנקבע בעצם שהמוקדם מבין מכירת המניות לבין מכירת הנכס, בעצם עשוי לשים את המעביר – נקרא לזה ככה – במצב שבו הוא צריך להביא כסף מהבית, כשהקרן בוחרת לממש את הנכס. במקרה כזה – אנחנו הצענו לפחות אולי תקופת צינון, כמו שמקובל בפרק המיזוגים, אולי תקופה של ארבע שנים או חמש שנים, ולאחריה בעצם המס יהיה רק עם מכירת המניות. למה בן-אדם צריך לקשור את העתיד שלו עם מכירת הנכס?

<היו"ר אלי כהן:>
תודה. יש עוד נקודות, עורך-דין אלישע?

<יוסי אלישע:>
נקודה נוספת שלא קיבלנו עליה התייחסות, נקודה שעלתה שבוע שעבר והיא ברמה הכללית. אנחנו מבינים שיש איזושהי קריאה לציבור לבוא ולהשקיע בקרנות שהנכס העיקרי שלהן הוא דירות מגורים בעצם, ולא קיבלנו תשובה מהאוצר איך זה מתיישב בעצם עם מטרת האוצר המוצהרת להביא לירידה במחירי הדירות, שהמשמעות היא פשוט שהכסף הזה או מי שישקיע בקרן, שם את כספו בקרן שהנכסים שלה עתידים לרדת, לפחות השווי שלהם. לפי המטרה המוצהרת. איך הסתירה הזאת מתיישבת? לזה היינו רוצים לקבל תשובה.
<תומר רוזנר:>
יהיה תשקיף - - -

<היו"ר אלי כהן:>
לא חייבים לקבל תשובה. אף אחד כאן הוא לא יועץ השקעות. הנקודה הבאה.

<יוסי אלישע:>
אלה כל הנקודות.

<היו"ר אלי כהן:>
תודה רבה. הערות מאוד חשובות ואני באמת רוצה גם להודות לך על נייר העמדה ששלחתם, שלושת הארגונים. אני חושב שבהחלט חלק מההערות נכנסו וחלק ייכנסו. 

הלמן-אלדובי ולאחר מכן רפי חן. בבקשה. 

<רוני הלמן:>
תודה. שמי רוני הלמן, מייסד ויושב-ראש קבוצת הלמן-אלדובי ב-25 שנה האחרונות. על בסיס הצעת החוק שהוצגה פה אנחנו מתכוונים להקים שלוש קרנות ריט – שתיים בתחום נדל"ן מסחרי מניב, אחת בתחום של דירות למגורים. אני חושב שבכלל, הרעיון עצמו הוא מבריק, איך להשתמש בבורסה ככלי לגייס כספי ציבור שבעצם ישמשו כמקור כספי לבניית דירות חדשות, כך שלא צריך להשתמש בזה, לא בתקציב המדינה ולא בהלוואות שהמדינה תיקח. 

מה שקצת מוזר לי פה בכמה נושאים שהעלו פה חברי הכנסת – אני מבין שכל מטרת החוק הזה שעבדו עליו הרבה, היא בעצם ליצור מצב שאפשר יהיה להקים קרנות ריט חדשות, ומה שפה הפתיע בדיון הקודם, גם בדיון הזה, לפחות הפתיע אותי, שרוב הדיון היה בעצם על איך למנוע הקמת קרנות ריט חדשות. זאת אומרת, יד אחת רוצים להקים קרנות ריט חדשות, יד שנייה בעצם עובדת על איך לשים מכשולים.
אתן דוגמה אחת. אנשי המקצוע אמרו, חמש שנים צריך בשביל פיזור השליטה. יש כאלה שאמרו מספרים אחרים, ואני לא הצלחתי למצוא שום סיבה למה מספר אחר, למעט למנוע תחרות ולהקטין את הכדאיות בלהקים ריט חדש.
סך הכול, אני חושב שנעשתה פה עבודה יפה וארוכה, ואנחנו מחכים בכיליון עיניים שהחוק כבר יעבור כדי שנוכל להקים את שלוש הקרנות שתכננו. 

<היו"ר אלי כהן:>
בחודש מארס הוא יעבור.

<רוני הלמן:>
תודה.

<היו"ר אלי כהן:>
תודה לך. רפי חן. אני רק רוצה להגיד – יש לנו עוד את רפי חן, רחל גוז-לביא, משה רביניאן, יגאל רונאי ועורך-דין אודי ברזילי. אם יש עוד מישהו שלא הקראנו, כיוון שעוד דקה הרשימה נסגרת. גם חובב ינאי. בבקשה.

<רפי חן:>
שלום רב, צהרים טובים. תודה שהזמנתם אותי לדיון. שמי רפי חן, ב-15 שנה האחרונות בעיקר עסקתי בפעילויות ניהול בבתי השקעות, האחרון בהם היה "אלטשולר שחם", ומתוך העולם המוצרי והצרכני - - -
<היו"ר אלי כהן:>
רפי, אני מבקש ממך התייחסויות לנוסח החוק בבקשה.

<רפי חן:>
חד-משמעית. בשמונה חודשים האחרונים אני שוקד אחר יצירה של מוצר פיננסי שיוכל לאפשר למשקי בית השקעה בשברירי דירות, מבלי לקנות דירות באופן ישיר. 
לטובת העניין פיתחתי מדד בשיתוף עם אחד המכונים הגדולים בישראל, שאמור להתחקות אחר המדד על המס. המוצר הזה אמור למעשה להעניק לי משקולות של רכישת הנכסים ברחבי הארץ. 

<היו"ר אלי כהן:>
רפי, אני מבקש ממך.

<רפי חן:>
הרקע הזה הוא חשוב.
<היו"ר אלי כהן:>
יכול להיות שיש כאן משקיעים פוטנציאליים, אני מבקש ממך להתייחס בבקשה להצעת החוק. זה המנדט שיש לנו.

<רפי חן:>
הצעת החוק נועדה לאפשר כניסת ריטים לדיור למגורים. לטובת העניין אני מחזק ומשבח את ההקלות שניתנו במס רכישה, אלא שההתניה של רכישת 20 דירות במבנה, בניין, שכונה או כל הגדרה – שאגב, חייבת לעבור ליטוש בצורה שהיא מוצגת כיום – היא איננה ישימה פרקטית מאחר שלא ניתן לרכוש 20 יחידות בודדות באזורים. 

<היו"ר אלי כהן:>
מה הצעתך?

<רפי חן:>
להסיר את המגבלה של 20 יחידות דיור. 

<היו"ר אלי כהן:>
אוקיי. נרשם. 
<רפי חן:>
שנית, לאפשר לסווג את הקרן כמי שאינה עוסק מורשה, ובכך להתגבר על בעיית המע"מ. היא איננה מחזיקה מלאי עסקי, היא רוכשת דירות, משכירה אותן לטווח זמן של 20 שנה, ובפרק הזמן הזה לפי כל ההגדרות והפרקטיקה, המבחנים שהיא מתנהלת, איננה אמורה להיות מסווגת כעוסקת מורשה, ועל כן הבעיה הזאת אמורה להיפתר.

סוגיה שלישית – שוב, עדיין כאזרח, מבלי נגיעה אישית, על אף שזה אולי פוגע באינטרס שלי – אני חושב שמתוך שלל המוצרים שישנם, קרן הריט היא שמורת טבע שמאפשרת ניהול השקעות בנדל"ן ללא החזקת שליטה, ולכן השימור של הכללים האלה הוא חיוני להמשך הסיווג ובעצם ה"רפיוטיישן" שיש לקרנות. 
<תומר רוזנר:>
מה ההערה?

<היו"ר אלי כהן:>
תודה רבה. 

<יואב קיש (הליכוד):>
ההערה מתקשרת קצת להערה ששמענו קודם למה אנחנו מדברים על החמש שנים, בדיוק מהסיבה הזו, שריט מיועד לזה שבעל - - -

<קריאה:>
- - -

<יואב קיש (הליכוד):>
כן, הוא לא מעורב בניהול, ויכול להיות שצריך לחשוב על הפרדה של הניהול מבעל ההחזקה. זאת אומרת, מי שקיבל את המניות, לצורך העניין הקים ריט, הביא את הנכסים שלו, למה הוא צריך גם לנהל אותה? ברגע שהוא מנהל אותה מתחילים להיכנס אינטרסים עקומים, ובמקום הזה אני מתחבר לשתי ההערות שעלו פה לאחרונה.

<רפי חן:>
וברשותך, הערה אחרונה, אנחנו דנו בה גם בדיון הקודם למרות שלא נכחתי, וגם בדיון הזה. יש באמת אירוע משמעותי שמתרחש, שאנחנו מדברים בעצם על עידוד הקמת קרנות לטובת מגורים, בעוד שעוד לא שאלנו מי רוצה להיכנס להשקעה במגורים ומי הלקוח, שזה הגופים המוסדיים. 

אז חשוב שכולנו נבין ונדע שבתנאים הנוכחיים הגופים המוסדיים, שמאחד מהם אני יוצא, יתקשו להעניק גיבוי ומנדט כלכלי בהשקעה שאמורה להניב תשואה של 2% עד 2.5%, ולכן על אף שזה לא עלה באף דיון, חשוב אולי לחשוב מחוץ לקופסה ולתת איזושהי כרית ביטחון או רשת לגופים המוסדיים ולקרנות שאמורות לקום, באמצעות איזשהו מנגנון סיוע כפי שעשו עם קרנות המנוף בשנת 2008 מאחר שאם המטרה הסופית היא להביא את המוצר לציבור, הוא חייב לעבור דרך הגופים המוסדיים כי הגופים המוסדיים - - -

<היו"ר אלי כהן:>
ברור. אין לנו שום כוונה לסבסד את האנשים האמידים. תודה רבה. הנקודה ברורה. משה רביניאן ואחריו עורכת-דין רחל גוז-לביא. משה, בבקשה.

<משה רביניאן:>
צהרים טובים. שמי משה רביניאן מ"מיטב דש", מנהל השקעות 16 שנים. בעצם אני מגיע לתחום הזה, הגעתי במקרה ולאור שיחה שהייתה לנו לפני שבוע-שבועיים, ובעצם תחום הריטים הוא נר לרגליי. אנחנו היינו מעורבים כמשקיעי עוגן גם בריט 1, גם בסלע נדל"ן, גם בריט שעתיד לקום, כבר גויס הכסף בגינו, של קרן מניבים, הריט השלישי שאמור להיות מונפק בשנה הקרובה של שרון שוופי, לשעבר מנכ"לית "גב ים", ובעצם אני חושב שהתחום הזה של קרנות ריט הוא תחום נכון, הוא תחום שלעמיתים שלנו בקרנות הפנסיה ובגמל אנחנו מחזיקים אחוז החזקה גבוה מאוד, אנחנו רואים את היתרונות היחסיים שלו, אבל הבעיה שאני רציתי להציף ולכן הגעתי דרך אגב זה שהריטים מתקשים לקום לא בגלל מה שעלה פה אלא בגלל שקשה מאוד להקים ריט בישראל. 
אנחנו היינו מעורבים בשנה וחצי האחרונות בהקמת אותה ריט קרן מניבים, שנה וחצי של בעיות של רולינג ממס הכנסה, בעיות של אישור למלכ"רים לקבל פטור ממס הכנסה כמו שבגמל ובפנסיה יש לנו, בעיות כמו שנאמר פה של מס ליחידים שגם כן מאפשר פה, גורם למס שולי גבוה מאוד, בעצם בעיות אמתיות בהקמת ריט בישראל, חסרונות מול חברות נדל"ן מקומיות – חסרונות שחלק מהדוברים העלו פה.
לבוא ולהקיש מכך ולהגיד שאם נארגן או ננסה לבנות upstream, בעצם חברות נדל"ן שיעיפו חלק מהנכסים שלהן – לטעמי, חלק מהנכסים הפחות טובים – לתוך קרן ריט שתיבנה אד הוק, זה הפתרון, אני חושב שזה ממש לא הפתרון הנכון כי אני רואה בזה גם זילות של תחום הריט, גם אלמנט של בעיני – וזה נאמר פה ואני חושב שזה צורח לשמים – של איפה ואיפה. אנחנו נמצאים בכנסת ישראל, שנושא השוויון הוא נר לרגליה, ובעצם לבוא ולהגיד לחברות נדל"ן אמידות, גדולות במשק, שגם ככה בשוטף לא משלמות מס – יש להן פחת, יש להן הוצאות ריבית – ובעצם בשוטף כמעט לא משלמות מס, אז מעבר לכך בואו גם תעשו אקזיט, סוג של אקזיט, וגם עליו לא תשלמו מס, בעוד המשקיעים הקטנים, נכס אחד או שניים שיבואו וינסו כן לעשות אותו דבר והם בעצם ישלמו מס שבח מלא, מבחינתי זה אי-שוויון בולט, שאני לא רואה את היתרון בגינו. 
ושוב, לבוא ולהגיד שזו הסיבה שבגלל ריטים לא קמים, זה ממש עיוות של המציאות. אנחנו חיים את תחום הריטים ממש שנים, אנחנו מלווים אותם, ואנחנו חושבים שהבעיה שהם לא קמים, כי קשה מאוד להקים ריטים, ויש לנו פה נציגים שמנסים להקים ריטים. גם שרון מאותה קרן מניבים רצה והתרוצצה וכמעט נשברה בגלל קשיים בהקמה, ולכן אני חושב שזה לנסות ולשנות את המציאות בשטח.
מילה אחרונה רק לגבי נושא המגורים, נושא שבגללו גם התכנסנו אני מניח, לפה הגענו. אני חושב – וזה נאמר גם כן – הקמת קרנות ריט למגורים זה פתרון מאוד בעייתי, מניבים 3% תשואה מול מימון של 2% ועוד עלויות תפעול. אין סיבה כלכלית להקים אותם, אני לא רואה אותנו כמוסדיים משתתפים בהם. יש את האלמנט בקרנות ריט מסחריות או למשרדים שיודעים להניב 7%, 8% תשואה, ואז יש להם בעצם היגיון כלכלי ולכן גם בראייה שלי, חשוב שיהיו עוד ואני כן רוצה לקדם ריטים נוספים.
צריך להבין עוד דבר, במאמר מוסגר. תחרות קיימת. יש חברות ביטוח שקונות נכסים, יש חברות נדל"ן שקונות נכסים, כלומר התחרות חיה וקיימת. ריטים נוספים, אם יהיו, זה יהיה מבורך גם לאותם עמיתים שאנחנו מנהלים להם את הפנסיה ואת קופות הגמל, וגם עבור האזרח הבודד שיכול להיחשף בתיק הנכסים שלו, חוץ ממניות, גם לחשיפה יותר יציבה בדמות ריט, ולכן אנחנו באים לפחות בראייה שלנו, אנחנו מברכים על הקידום הזה של תחום הריט, אבל לא בגישה שמנסים לייצר פה.

לגבי נושא השכירות וקידום מגורים, אני בכל מקרה, אביגדור, חושב שאנחנו מפספסים את המטרה. זה לא המקום שבו נקדם את התחום. אני חושב שהממשלה והכנסת עושות מהלכים חשובים מאוד בתחום הזה ואני מברך על כך. אני חושב גם שאלמנט כמו רשת ביטחון - - -
<היו"ר אלי כהן:>
משה, משפט לסיום.

<משה רביניאן:>
אז אני אומר – רשת ביטחון ליזמים שבעצם בונים דירות, אלה המקומות שמוסדיים יכולים להשתלב. במקומות כאלה אנחנו נשמח להיות חלק מהמשחק ולעזור. אני חושב שהאלמנטים של הבאת עובדים זרים ואלמנטים נוספים הם הכתובת, ולא תחום הריטים, שלדעתי הוא תחום זר בישראל, יהיה קשה מאוד להקים אותו ואין לו כדאיות כלכלית. 

<היו"ר אלי כהן:>
תודה רבה. עורכת-דין רחל גוז-לביא ולאחר מכן עורך-דין אודי ברזילי. בבקשה, רחל. 

<רחלי גוז-לביא:>
אני מייצגת פה את מר יגאל רונאי, וגם שלחנו נייר ביום חמישי שאני מבינה שהוא לא על האתר כי זה היה מאוחר בערב – אני פשוט אתן לו לדבר ואם משהו אני ארצה להוסיף, אני אוסיף בהמשך.

<יגאל רונאי:>
אני אתייחס רק כרקע כללי לגביי. הייתי יושב-ראש של "ריט 1" בעבר ועם הרבה מאוד שנים בתחום הפיננסי. הייתי סמנכ"ל של בנק דיסקונט, ואני יוזם הקמה של קרן ריט חדשה. 

לעניין הצעת החוק, שאני חושב שהיא מאוד מבורכת, יש לי שתי הערות להעיר. אחד זה הנושא של תקופת הרישום למסחר. אני חושב שצריך להשוות את תקופת הרישום למסחר ל-36 חודשים בין קרנות רגילות לקרנות לדיור. ממילא הוגדר בחוק שקרן יכולה להיות קרן מעורבת, זאת אומרת היא יכולה לקום בנדל"ן מניב אחר ואחר כך להיכנס לפרויקטים למגורים. 

המצב של המגבלה ל-12 חודשים יוצר מספר כשלים להקמה של קרנות ריט חדשות. אחד, הקרן צריכה להירשם למסחר עוד לפני שהיא הספיקה להבשיל, עוד לפני שיש לה מספיק נכסים, כשההיקף שלה הוא מאוד קטן, מה שיוצר סחירות מאוד מאוד נמוכה ותנודתיות שעשויה לפגוע במשקיעים.
דבר נוסף, היא יוצרת איזשהו לחץ בקרן לרכישה מהירה של נכסים כדי למלא את הקרן בתוכן עוד לפני ההנפקה, וזה יכול ליצור מצב של רכישה של נכסים במחירים שהם לא מיטביים כדי שהקרן תבוא עם מספר נכסים. 

אני רוצה לציין לעניין הזה שבארצות הברית אין מגבלה על הרישום למסחר. קרנות נרשמות למסחר ברגע שהן מבשילות. באירופה זה נחלק, יש מדינות שאין מגבלה, יש מדינות שיש. בריטניה, שהיא שוק גדול, שינו ב-2011 את החוק ואפשרו שלוש שנים כדי להירשם למסחר, בדיוק מהסיבה הזאת, לאפשר הבשלה של הקרן ורישום של קרן שהיא בגודל יותר משמעותי.
<היו"ר אלי כהן:>
ברור. האם תוכל בבקשה לעבור להערות הבאות בתמציתיות כיוון שאני רוצה שכולם ידברו. 

<יגאל רונאי:>
עוד נקודה אחת בהקשר הזה של רמת הוצאות על קרן קטנה של חברה ציבורית, שנכון לדחות את זה. 

הדבר השני, זה עלה פה אבל אני רוצה לחדד. יש לי חשש שברמת התשואות הנוכחיות בשוק הדיור למגורים יהיה קשה למשוך משקיעים. דיברו פה על תשואות של 2%, 3%. גם אם זה יהיה 4%, 4.5%, אני חושב שיהיה קשה למשוך משקיעים להשקעה בפרויקט כזה.

ההצעה שלי, ואני חושב ששווה לשקול את זה, לאפשר מרכיב יזמי בדיור למגורים של 20% במקום 5%. זה יאפשר תשואה שהיא לא 4% אבל יכול להיות שיוכל להביא לתשואה באזור ה-7%, עדיין שומר את הריט ככלי שמרני והופך אותו לקצת יותר אטרקטיבי בתחום הזה. 
<היו"ר אלי כהן:>
רשמנו. יש עוד נקודות, אדוני?

<יגאל רונאי:>
אלה שתי הנקודות שרציתי להעלות. 

<היו"ר אלי כהן:>
תודה רבה לך. עורך-דין אודי ברזילי, בבקשה.

<אהוד ברזלי:>
תודה רבה. אני רוצה קודם כול להודות גם לוועדה וגם לרשות המסים. שלוש נקודות שציינו פה בהתחלה - הנושא של איגוד מקרקעין, הנושא של העברת מקרקעין תמורת מניות ובסוף המיזוגים – אלה סוגיות מאוד חשובות לקרנות הקיימות, ואם הולכים לכיוון זה כבר חצי דרך, אבל אפשר ללכת את כל הדרך.

העלו כאן מכשולים שניתנים לפתרון. אפשר להידבר עכשיו, אפשר להידבר אחר כך, יש פתרונות. אם אנחנו מדברים על רכישה של איגוד מקרקעין ולאו דווקא מאה אחוז, ורוצים לייצר שקיפות, אפשר לייצר את השקיפות גם בדרך של חלוקת דיבידנד כפייתית, אפשר בדרך של ראיית שקיפות גם לבעלי המניות האחרים לייצר את השקיפות, ככורח. אם חברת ריט קונה, אז הכול נהיה שקוף. 

אני מבין את התקלה מבחינתכם שאי-אפשר שחלק יהיה שקוף וחלק לא יהיה שקוף, אבל בואו נשב, נמצא פתרון. אפשר את הדבר הזה לדעתי בקלות לעבור. 

אותו דבר בהעברת מניות, העברת נכס תמורת מניות. אתם יודעים שה-104ח. גם ככה הוא קשה – יושב-ראש הוועדה, אני רוצה על זה להתעכב – כי ההצעה שמציעים פה, אם אני יש לי נכס או יש לי דירות ואני רוצה להעביר את הדירות לקרן ולקבל מניות, אז מה אומרים לי כאן? אומרים לי כאן – ניתן לך גרייס קטן במימוש, שנתיים או ארבע שנים, אבל אחרי שנתיים או ארבע שנים גם אם לא מכרת, תביא את המס. 
ויש הרבה תקלות בדבר הזה, גם היום בחוק הזה שקיים, שצריך לבטל אותו, את ה-104ח. הזה כי הוא בעצם מיסוי כפוי, מיסוי רעיוני. אדם לא הגיע למימוש.

הזכירו פה את ארצות הברית. בארצות הברית זה בדיוק הפוך. בארצות הברית הגישה היא, כשאתה מחליף נכסים, יש rollover, נותנים לך להחליף עוד ועוד ועוד. ודרך אגב, אני מזכיר לאביגדור, יש הבטחה של רשות המסים חד-משמעית להחזיר את סעיף השחלוף בנדל"ן, שהם לא עומדים בה, על במות. הייתה הוראת מעבר שאנחנו עשינו בוועדת רבינוביץ, הם ביטלו את הוראת המעבר, הבטיחו הוראת קבע ולא עשו אותה. ועכשיו מה הם עושים? הם מפריעים עוד יותר, שהם לא נותנים לאנשים להעביר נכסים לריט, לקבל מניות ולהישאר בריט, כי זה הרצון שלנו. 
יעבירו דירות. זה הכי טוב לקרן נדל"ן מגורים, שאנשים יוכלו להעביר דירות, לקבל מניות ולהישאר שם, בלי מימושים כפויים. 

ואם את זה אנחנו מבינים, שצריך לאפשר, וזה אל"ף-בי"ת, כי מה הוא קיבל? הוא לא קיבל כסף לכיס, הוא עזר לקרן לקום ולחיות, והקרן ככה תגיע הכי מהר לנכסים. 

זו אולי הבעיה הכי גדולה שאין קרנות ריט. אם הייתם מאפשרים היום לציבור שלם להעביר ולקבל מניות, הייתם מקבלים מחר בבוקר קרנות ריט, יותר משתיים, שלוש וארבע. 

<(היו"ר יואב קיש, 14:40)>
והדבר האחרון זה מיזוגים. בהתחלת הדרך, כשקבענו את חוק הריטים ואמרנו שלא יחול חלק 3A, זה היה ניסיוני. עברנו את השלב הניסיוני, אין שום סיבה לא למזג חברות קיימות, והיום יש בחוץ הרבה חברות בקשיים. אנחנו קוראים על זה בעיתונים, וכולם מתחרים, ואנחנו ריט לא יכולים להתחרות. 

מה יותר פשוט מאשר לבוא, להיכנס למשחק הזה, להכניס אלינו פנימה חברות קיימות שנמצאות – "כלכלית לירושלים", מדברים, דיברו על "הרבוע הכחול" – נמצאות בשוק, אנחנו לא יכולים להגיע לשם. תנו לנו לקלוט אותן ולתת מניות לציבור. גם שם זה ציבור, הרבה פעמים זה חברות ציבוריות.

זה כמו שנאמר פה קודם עם אלישע, זה פתוח לאישור שלכם. לא נעשה שום דבר בלי האישור שלכם. ופה בעצם נהיה מאוד גמישים עם כל התנאים שתתנו לנו, רק תנו לנו להיכנס בדלת. 

לפי דעתי גם רשות הניירות וגם הבורסה צריכות לתמוך בזה כי אם יש חברה ציבורית בקשיים ואני יכול היום לקלוט אותה לתוכי ולהציל אותה, זה דבר שצריכים לתמוך בו ולא לסגור את הדלת. תודה רבה.
<היו"ר יואב קיש:>
תודה. אלי בן חמו, "סלע קפיטל". בבקשה.

<אלי בן חמו:>
ההתרשמות שלי, וגם מהדברים של אביגדור, הייתה הצעה שלנו – עם הניסיון שיש לנו כבר מעל שמונה שנים – בוא נעביר את החוק לעידוד קרנות ריט למגורים. לא שמענו התנגדות כמעט מאף לא אחד, וחשבנו ואנחנו חושבים שזה נכון להעביר את החוק. מה שקרה, חיברו לחוק הזה - - -

<היו"ר יואב קיש:>
אני לא חושב שאנחנו במקום הזה, אנחנו כבר עברנו את המקום הזה. החוק יעבור כמקשה אחת. אני מבקש אם אתה רוצה להתייחס לנושאים בעניין הזה. 

<אלי בן חמו:>
אם כך, אין לי מה להוסיף.

<היו"ר יואב קיש:>
תודה. קובי סיט, בבקשה.

<קובי סיט:>
נעים מאוד. אני יזם של קרן ריט למגורים, אני כבר בתחום הזה – אני והשותף שלי חיים אריאל, מי שהיה בעלים לשעבר של נכסי אריאל, חברת ניהול נכסים גדולה בישראל – אנחנו בתוך התחום הזה כבר או-טו-טו שנתיים, עוד לפני שהחקיקה יצאה. 

<היו"ר יואב קיש:>
אז בינתיים אתם קונים דירות למגורים?

<קובי סיט:>
לא. 

<היו"ר יואב קיש:>
מה זה אומר שאתה שנתיים בתחום בלי שיש חוק?

<קובי סיט:>
אז קודם כול, כל הקטע של ליזום את החוק וכל הקטע של ללוות ולהביא את הרשמים והפידבקים מהשטח.
<היו"ר יואב קיש:>
אוקיי. 

<קובי סיט:>
ובעצם לבוא בקונספט שכן ניתן לזה היתכנות. אז אל"ף, אנחנו מברכים על החקיקה הזאת. 
<אביגדור יצחקי:>
נפגשתי אתו כבר לפני שמונה חודשים. 

<קובי סיט:>
אנחנו מברכים על החקיקה הזאת ואנחנו בהחלט חושבים שיש לכך היתכנות. אנחנו כבר נפגשנו עם מספר משקיעים, גם פרטיים וגם מוסדיים, שבהחלט מביעים בכך עניין, גם בקונספט שאנחנו מציגים בפניהם ובאפיקים השונים שניתן ליצוק תחום של דיור לתוך קרן הריט.
<(היו"ר אלי כהן, 14:45)>
אנחנו בדעה שזה תחום שדורש התמקצעות ובידול, ואנחנו הולכים לעסוק בעיקר במגורים. הדבר היחיד שיכול להיות פתח מסחרי בראיית העולם שלנו זה לצורך השירות של אותו מתחם מגורים שניצור – אם זה יעלה באמצעות יזמים או אם באמצעות מתחמים שאנחנו בודקים. 

אני חושב שצריכה להיות הבחנה בחוק – פחות תחום אפור, ופה אני מסכים עם חלק מהדברים שנאמרו על-ידי האנשים השונים, לגבי ריט מעורבת ואיפה הדברים, שיהיו מאוד מאוד ברורים, אם זה לגבי שלוש השנים, אם זה לגבי ההקלות המיסוייות שיש, שיהיה משהו מאוד מאוד ברור. אם הריט לצורך העניין היא 80% מגורים אבל מתחת לבניין המגורים יש לה מספר חנויות שהן נותנות לה תשואה עודפת כי זה חנויות שמשרתות את אותו מתחם מגורים, וזה אולי נתפס כחלק מסחרי אבל זה חלק מהבית המשותף, אז רואים פה תמהיל של 80%, 20%, אבל המהות היא מגורים ואז יש כללים מאוד מאוד ברורים וזה לא נופל לתחום אפור, אז צריך להיות מאוד מאוד ברור.

ולסוגיית המע"מ, אני מסכים פה עם מה שנאמר על-ידי חלק מחברי הוועדה וגם חלק מהחברים, שמאוד מאוד חייבת להיות פה בהירות לגבי סוגיית המע"מ כי אחרת אנחנו נכשיל את הסיפור. 

<היו"ר אלי כהן:>
תודה רבה, קובי. הדובר האחרון יהיה חובב ינאי, בבקשה אדוני.

<חובב ינאי:>
חובב ינאי, המשמר החברתי. תודה, אדוני היושב-ראש. שתי הערות קצרות, אחת לחזק את הכוונה שעלתה כאן בוועדה להגדיר סך של אחוזים מסוימים מההחזקות של הקרן בהחזקות מגורים כדי להיות מוגדרת כקרן למגורים. זאת מגמה מבורכת, והיא שונה מהנוסח המקורי של החוק. זאת מגמה מבורכת ואנחנו מעודדים את הוועדה לקבוע שיעורים כמה שיותר גבוהים של דיור למגורים על מנת שקרן מסוימת תיחשב ככזאת. 

דיברו כאן על אפליה בין חברות לבין גורמים פרטיים שרוצים להעביר את הנכסים שלהם. האפליה הזאת רק מחזקת את העוקם שיש בעצם הדחייה של מס השבח בהעברה של הנכסים, משתי סיבות. הסיבה הראשונה היא שההטבה הזאת לא מגיעה אל מי שאמורים להגיע והם סוג של "פיל לבן" שנמצא כאן בחדר והם השוכרים עצמם או הדיירים עצמם, ובעצם יש כאן הטבת מס שכבר ניתנת לגורמים החזקים.
והסיבה השנייה היא שעולה השאלה עבור מי החוק הזה מיועד. בתזכיר החוק הייתה, כמו בכל תזכיר, הערכה של עלות הצעת החוק למשק או למדינה מהיעדר גבייה של מסים, ועולה השאלה האם יש הערכה כזאת של כמה כסף המדינה תפסיד כהכנסות ממסים, אז מה אנחנו יודעים לגבי איזה חברות עומדות להיכנס, איזה נכסים הן עומדות להכניס לשוק, האם הן עומדות להכניס לשוק נכסים טובים או נכסי זבל שאולי עלולים להגיע לקרנות האלה. 

המצב הזה הוא בעצם מצב די מטריד שאנחנו מייצרים כאן חקיקה שהיא נראית כמו חקיקה שעלולה להיות תפורה לחברה כזו או אחרת שמכהנת כיום או מתפקדת כיום כחברת נדל"ן ורוצה להעביר את הנכסים שלה לקרן נדל"ן, הדבר הזה מעורר חשש מאוד גדול. 

<היו"ר אלי כהן:>
האם אתה יודע? אני אגב לא מכיר חברה שיש לה מגורים להשכרה היום, אבל אולי אתה מכיר. 

<אביגדור יצחקי:>
יש. יש כמה. במסגרת חוק עידוד להשקעות הון בדירות להשכרה, אנחנו מעריכים בסדר גודל של כ-5,000 דירות ברחבי ישראל. 

<היו"ר אלי כהן:>
הבנתי. תודה. 

<חובב ינאי:>
אני רק רוצה להבהיר שאני מתכוון לא רק לחברות שהן כבר עובדות היום בתחום המגורים אלא גם חברות שמחזיקות נכסים שהם במסגרת הנכסים המניבים – תחנות מרכזיות, מרכזים מסחריים, כל מיני מתחמי מסחר – גם אלה, אם יעבירו את הנכנסים שלהם לקרנות, זה עלול להיות - - -

<היו"ר אלי כהן:>
אבל זה יכולים לעשות גם היום. ההטבות ניתנות אך ורק לחברות שמעבירות מגורים. לגבי נדל"ן מניב קלסי אין כאן שינוי. 

<תומר רוזנר:>
אין שינוי. 

<חובב ינאי:>
אבל הדחייה של מס שבח יכולה - - - 
<יוסי אלישע:>
בשלב ההקמה זה חל גם על נדל"ן מניב מסחרי. 

<קריאות:>
- - -

<חובב ינאי:>
יש שורה ארוכה של נכסים, ואני מבקש מהוועדה לשקול את זה בכובד ראש כי זה די מטריד, אפרופו הנושא שעלה כאן, אפרופו איך חקיקה כזאת יכולה להיכתב היום, אחרי מחאת 2011, אז יש גופים שמנסים לשים לב לזה, ואחד מהם זה אנחנו. אנחנו מעודדים את הוועדה להקדיש לזה תשומת לב רבה ככל האפשר.

<היו"ר אלי כהן:>
תודה, חובב. לפני שנסכם, אם יש התייחסויות לרשות המסים, לאחר מכן משרד האוצר ולבסוף יושב-ראש מטה הדיור. משה, אם יש לכם רק התייחסויות ספציפיות, אנחנו לא מסכמים היום. 

<אביגדור יצחקי:>
לא, אני הייתי מאוד רוצה שנחדד את הקונפליקטים. 

<תומר רוזנר:>
אין קונפליקטים.

<אביגדור יצחקי:>
זה הדבר שהוא הכי חשוב.

<היו"ר אלי כהן:>
בבקשה, משה, אם יש רק התייחסויות ספציפיות. 

<משה אשר:>
בסופו של דבר, אנחנו לגבי חלק מהדברים כבר התייחסנו אז אני לא רואה טעם שנחזור על הדברים. מה שכן, בכל זאת דברים שעלו ואני חושב שאנחנו צריכים אולי לעשות איזה מחשבה נוספת מעבר למה שדיברנו. 

יש את הנושא של הקרן, המגבלה של ה-12 חודשים לקרנות חדשות להירשם למסחר, ועלתה פה טענה שאם ניתן להן עוד פרק זמן מסוים, עוד כמה חודשים, אז באמת הן יגיעו לנפחים יותר גדולים שיותר אולי מתאימים לרישום בבורסה וניתן להן key start טוב יותר מבחינה ציבורית. 
אנחנו נשקול הארכה מסוימת. נשב עם רשות ניירות ערך ונראה איך אפשר טיפונת להגדיל את התקופה הזאת. 

חלק מהדברים עלו, אני לא אחזור עליהם. לגבי קרנות מנוף, לתת להן רשת ביטחון, נראה לנו שזה לא נכון לעשות את זה. בסופו של דבר זה שוק חופשי ואני מניח שדרך מחירי הרכישה של הנכסים, הקרנות יצטרכו לתמחר את התשואה שיש להן מזה. ולכן, אנחנו לא בעניין של לייצר פה הגנות ינוקא של תעשיות סופר מתוחכמות, זה לא המקרה. המקרה, מדובר בנדל"ן מניב, סך הכול זה נכסים שהם די ברורים, די קבועים, יש להם ביקושים לשכירויות ולכן לא חושבים שנכון לעשות את זה. 

לגבי הנושא של מיזוגים – אנחנו, יש לנו בעיה עם הנושא של המיזוגים. יש הרבה בעיות, אני יכול לתת לכם דוגמה אחת. אם ניקח לדוגמה מיזוג, ואז המשמעות במיזוג, אתה לוקח את ההיסטוריה של הנכס לתוך העולם החדש. אז אל"ף, אתה נותן פחות הגנת פחת בדבר הזה כי למעשה הפחת נשחק בתקופה הקודמת; בי"ת, ככל שיש עליית ערך באותם נכסים, אתה תכבס אותם דרך הגופים הפטורים שנמצאים בתוך הריט, וגם זה לא דבר ראוי. אז זה לא המצב של היזם שמעביר, למעשה מסדר את הנכסים שלו ב-Day 1, ולכן לשם כן כיוונו, שיוכלו לסדר. זה כמו סוג של פיצול מצב קיים, והנפקה של החברה המפוצלת לבורסה והפיכתה לריט. זה האקוויוולנט שאנחנו ראינו לצורך היזם. שונה הדבר ממיזוג רגיל במהלך החיים. 

<יוסי אלישע:>
זה יבוא לידי ביטוי בתמחור של היקף המניות. 

<משה אשר:>
הכול יבוא לידי ביטוי, בינתיים התמחור - - -

<היו"ר אלי כהן:>

אני מבקש לתת לו את ההערות.

<משה אשר:>
לגבי המנגנון של 104ח, נכון שהוא פעיל, בעיקר בתחום ההייטק, אבל אנחנו בסך הכול לא ראינו הערות בנושא הזה.

בסופו של יום, כשנחשוב על זה, הרי אל"ף, יש מספיק זמן לממש. ומדובר פה באקזיט, לא רק בהחזקה. דרך אגב, אם אנחנו רוצים לממן את המס, את מרכיב המס בתוך החלפת הנכס במניות, בסוף זה מרכיב קטן מאוד ממה שאותו אדם מקבל, כי בסוף מה זה רלוונטי? אם יש לו עלות נניח בנכס, נניח הוא קנה דירה בשני מיליון שקלים ומוכר אותה נניח בשלושה מיליון שקלים לריט. אז מה המס? במקרה הכי הכי, אם אין ליניאריות ואין שום דבר שמפחית את חבות המס בדירת מגורים, אז 25% זה 250,000 שקלים. בסוף המס הוא 250,000 שקלים. 
<קריאה:>
זה המון. 

<משה אשר:>
הוא קיבל שלושה מיליון שקלים במניות, והוא צריך להביא תוך ארבע שנים, שנתיים ושנתיים, 250,000 שקלים. זה לא דרמה גדולה.
<יואב קיש (הליכוד):>
למה אתה נותן את זה ל"גזית" שיעשו את התהליך? למה להם אתה כן נותן ולאותו אחד שמחזיק דירה ורוצה לעשות את זה, אתה לא נותן? לא מצליח להבין את זה. 

<משה אשר:>
חבר'ה, תנו לי להסביר בבקשה. עדיין אותו אדם יוכל להמשיך להחזיק לאורך שנים במניות הריט.

<תומר רוזנר:>
מאיפה הוא יביא רבע מיליון שקלים?

<היו"ר אלי כהן:>
חבר'ה, אני מבקש לא להפריע. משה, בבקשה.

<משה אשר:>
כמו שאנחנו רואים, והמנגנון עובד לא רע בהחלט בנושא של מימוש באמצעות אקזיטים בהייטק בדבר הזה, אנחנו חושבים שהמנגנון הזה גם יתאים לנושא הזה, כאשר עדיין אפשר - - -
אני אומר לכם שוב, בסופו של דבר אני לא ראיתי את המגבלה הלוחצת הזאת בתחום ההוא, אני גם לא חושב שתהיה לנו פה מגבלה לוחצת בנושא הזה, אז זה בהקשר הזה.
לגבי איגודי מקרקעין, כמו שאמרנו אנחנו נאפשר את זה. למה לא לתת חלקיות? אנחנו מתחילים להסתבך שם ברמות-על לגבי חברה. נניח ניקח חברה ש-20% מחזיקים בה יחידים, ו-80% יש לה בעל שליטה, והיא האיגוד מקרקעין שאותו הריט רוצה לקנות. 

עכשיו בואו נראה. האיגוד נרכש על-ידי הריט. עכשיו הריט, אל"ף הוא צריך את התזרים, כל הדיבידנדים אליו כי הוא - - -
<יואב קיש (הליכוד):>
זה ייסגר בהסכם - - -
<משה אשר:>
הסכם. בעל מיעוט. מה, אתה דורס אותו? 

<יוסי אלישע:>
אתה לא יכול להכריח. 

<היו"ר אלי כהן:>
אני מבקש לא להפריע לו. תודה.

<משה אשר:>
אז קודם כול, אתה צריך עכשיו לשנות את כל המבנה העסקי ביניהם. הוא אומר, אני רוצה לא בהכרח להיכנס ולחלק את המזומנים למעלה; שנית, פתאום יש לך שקיפות חלקית. בגין המרכיב של אותו אדם, היחיד, הוא צריך לשלם בתוך החברה. בגין המרכיב של הריט צריך להשקיף את זה למעלה. מי פה החייב במס? זה דבר שהוא לא סביר, לא הגיוני. 

ועכשיו אני אחייב אותך גם להשקיף ואני עכשיו חושף אותך ל-50% מס – אני לא בטוח שזה הדבר שאנחנו היינו רוצים לייצר במשק. לעומת זאת, אם יש חברות שהן מוחזקות במאה אחוז, הרי מאיפה הגיע – אמרו, יש לנו כל מיני נכסים במדינה שהם למעשה חברות גוש-חלקה, שהם למעשה מפעילים, תנו לנו אפשרות להגיע אליהם. בסדר, משם אנחנו יצאנו לדרך.
אז אם ברגיל מדובר ברכישה של נכסים ישירה וזה דרך המלך לדבר הזה, אפשרנו גם לקנות את הנכסים בעקיפין באמצעות חברות גוש-חלקה כאלה. דרך אגב, הבנו שגם בחוץ-לארץ – אולי במזרח אירופה – זו הדרך שקונים נכסים, מכניסים אותם לחברות מקומיות, אז גם לזה אנחנו מאפשרים. 
האיגוד מקרקעין, גם יכול להיות איגוד מקרקעין בחו"ל, גם זה קיבלנו. זאת אומרת, נתנו פה גמישות שאין ספק שהיא מעבר למצב היום וגם אני חושב שבאמת זה ייתן פתרון טוב יותר מבלי לייצר דרמות בין בעלי המניות הקיימים בחברה האחרת הנרכשת לבין הניהול השוטף של המיסוי אצלנו.

<היו"ר אלי כהן:>
אתה רוצה להתייחס לנקודה הזאת, חבר הכנסת קיש?

<יואב קיש (הליכוד):>
ספציפית לנקודה הזו, לפני רגע שמענו את אודי ברזילי מתייחס לזה, אומר דברים הפוכים. לא נראה לי העניין הזה שאי-אפשר יהיה להגיע להבנות שיאפשרו. אם לא, אם בסוף נגלה שאתה צודק – אני שמעתי דברים אחרים כרגע ממישהו שאני רואה אותו גם כבעל ניסיון בתחום – אני מציע שהנקודה הזו, נראה איך פותרים אותה. אף אחד לא רוצה לעשות מה שאי-אפשר, ומצד שני אם כן אפשר, אז למה לא לעזור? זה הכול. 

<היו"ר אלי כהן:>
משה, בבקשה.

<משה אשר:>
לגבי הנושא של 20 דירות בבניינים סמוכים או לא, אנחנו פה יחד עם אביגדור ואגף תקציבים חושבים שזה צריך להיות באותם מתחמים. 20 דירות באותו מקום. זה בלק שהוא בסיסי לצורך העניין הזה, ולא פיזורים אינסופיים.

<רפי חן:>
סליחה, אבל איך זה קורה פרקטית? איך רוכשים 20 דירות יד שנייה בשכונה? קוראים קול קורא? מסתובבים ברחוב? איך זה קורה? איך עושים את זה?

<תומר רוזנר:>
המטרה היא לקנות מיזם. 

<קריאה:>
הולכים למתווכים. 

<מעין נשר:>
זאת לא המטרה. זה לא נועד לכך, רפי. 

<רפי חן:>
אבל חייבים להתייחס לפרקטיקה, חברים. 

<מעין נשר:>
אבל זאת לא המטרה. 

<היו"ר אלי כהן:>
רפי, הנקודה הובהרה. שמענו את הנקודה, אנחנו עכשיו לא מסכמים. אנחנו שומעים התייחסויות ראשוניות ונגיד מתי אנחנו נסכם. משה, תודה רבה לך. מעין, אם יש לך התייחסות ספציפית.

<מעין נשר:>
משפט אחד כללי ואז התייחסות ספציפית לנושאים שאמר חובב. אז קודם כול, באמת אנחנו באנו לפה בשתי מטרות. אחת זה להביא את המוצר החדש שנקרא קרן ריט למגורים, והדבר השני זה להקל על הקמה של קרנות ריט חדשות, שגם מעוניינות לנהל נדל"ן מסחרי.

הדיונים בוועדה הביאו לתשומת לבנו, וגם הדיונים מחוץ לוועדה – עם מי שבעצם הקימו את קרנות הריט הקיימות – הביאו לתשומת לבנו הקלות נוספות שאפשר אולי לשקול על מנת להסיר את אותם חסמים. ובעצם אנחנו מתוך שלל ההצעות בחרנו את מה שנראה כמו הקשיים הגדולים יותר, שזה רכישה של נכסים באמצעות איגוד מקרקעין והנושא של דחיית מס השבח גם לקרן לא בשלב הייסוד, ובעצם נתנו את הסכמתנו לאפשר אותם ולתת את ההקלות. 
<יואב קיש (הליכוד):>
באופן חלקי מאוד ומוגבל מאוד.

<מעין נשר:>
לגבי החלקיות והמוגבלות אני חושבת שנסתדר, אבל אלה שני הנושאים העיקריים, ואנחנו חושבים שבאמצעות הדבר הזה אנחנו יוצרים מודל שהוא מאוזן. מודל שהוא מאוזן, שגם משיג את המטרות שלשמן באנו לפה. ולכן, זה חשוב לנו מאוד לבוא להסכמות על שתי הנקודות האלה.

<היו"ר אלי כהן:>
מעין, אנחנו עוד ארבע דקות מסיימים.

<מעין נשר:>
אתה ביקשת שנמקד, אז חשוב לנו באמת להסכים על העטיפה של שתי הנקודות האלה. 

<היו"ר אלי כהן:>
אוקיי.

<מעין נשר:>
וחוץ מזה יש פה סוגיית מע"מ שרשות המסים תצטרך לתת את דעתה איך היא מסדירה. אלה הדברים המרכזיים.

<היו"ר אלי כהן:>
תודה. 

<מעין נשר:>
עכשיו לגבי הדברים שאמר חובב. 

<היו"ר אלי כהן:>
משפט אחרון, מעין. 

<מעין נשר:>
אמר חובב, אנחנו לא חושבים על שוכרי הדירות, יש פה הטבה לגופים חזקים – משפטים כאלה – כשבעצם, הרי כל המטרה שאנחנו יוצרים קרן להשקעה בדירות למגורים היא כדי לאפשר לאותם שוכרי דירות שלא יכולים לגייס את ההון העצמי ולהשקיע בדירה שלמה, וליהנות מעליית הערך שלה וליהנות מדמי השכירות, אנחנו מאפשרים להם לקחת את מה שיש להם, להשקיע בקרן ריט, ועל-ידי זה שהם קונים חלק בדירה, ליהנות מהתשואה שנהנה ממנה גם בעל דירה פרטי. 
ולכן, אנחנו חושבים שזה מכשיר מאוד חברתי, שנועד לעזור לאותם שוכרי דירות שחוסכים קצת ורוצים את זה גם להשקיע. זהו, זה מה שיש לי להגיד.

<היו"ר אלי כהן:>
תודה, מעין. אביגדור, בבקשה.
<אביגדור יצחקי:>
אני רוצה בקצרה כי אנחנו באמת רוצים בדיון הבא, אדוני היושב-ראש, לסכם את העניינים ולגמור אותם. פשוט יש לנו כל כך הרבה דברים להתעסק.
אני מודיע לכם. פעם חשבתי שיש מיליון מאמני כדורגל במדינת ישראל. מבינים בדיור יש 7.5 מיליון, זאת אומרת כל אחד יש לו את השיטות שלו איך מורידים ואיך עושים אבל בסוף צריך לקבל גם החלטות. כי באמת, שומע מגוון דעות מפה עד להודעה חדשה, וגם בעניין הזה, בסוף צריך לקבל החלטות.

בעיני, הנושא של השליטה הוא נושא שהקונפליקט בו הוא מהותי ואני לא יודע איך מתגברים עליו, אני לא חושב שאפשר להתגבר עליו, כי אני מקבל דווקא את הגישה שצריך שליטה לחמש שנים, למרות שבתחילת הדרך חשבתי שהעניין של חוסר שליטה, יש בו משהו, אבל אם אנחנו רוצים שבאמת יביאו נכסים מתוך הדברים האלה אני חושב שצריכים את השליטה. אני חושב שחמש שנים – אפשר לשאול למה לא שמונה, למה לא שבע – אבל בסוף צריך להכריע על משהו, ומבחינתי הקונפליקטים הם כאלה: 1. זמן הרישום למסחר, ההגדלה שלו; 2. אפליה בדחיית מס שבח, שאני תמיד נגד אפליה; 3.העברת נכסים תמורת מניות כשהמס הוא רק אחרי ארבע שנים ולא יותר מאוחר; 4. העברת נכס בשליטה, האם 100 או 51%. אני חושב שיש יתרונות לפה ולשם. אני מסכים שזה יוצר בעיות וקונפליקטים ושקיפות והרבה דברים, אבל צריך למצוא את הדבר; והדבר האחרון זה הסנקציות על מפרי היציאה משליטה.

<תומר רוזנר:>
המע"מ.

<אביגדור יצחקי:>
מע"מ, נכון. תודה, תומר. וכמובן המע"מ. אני חושב שאלה הקונפליקטים, אלה הדברים שיש לנו שבוע לסכם. 

<קריאה:>
והמיזוג. 

<אביגדור יצחקי:>
ואני מקווה שנגיע לסיכום. 

<היו"ר אלי כהן:>
משפט, יואב.

<יואב קיש (הליכוד):>
דיברנו על זה, מאיר, גם הנושא של מעבר לריט חדשה, להיות בעלים, לצורך העניין עם שליטה. מצד שני, אולי הניהול – הרי מאיפה אנחנו מפחדים? נושא הניהול. אז נושא שאני מציע לחשוב עליו, אם אנחנו רוצים לאפשר את החמש שנים, אז בואו נמנע מהם ניהול. אבל אז מה יקרה? הם לא ירצו כי הם רוצים ליהנות משני העולמות, גם להיות בשליטה וגם בניהול. 

אז זו הנקודה. שאלו קודם מה הבעיה של זמן. זו הבעיה. לתת לאנשים לנהל את הקרן שלהם ולשלוט בקרן שלהם. פה אני לדעתי פוגע בקונספט של ריט. זה איפה ששאלתם מה הבעיה של החמש שנים. זו הבעיה. 
ואני מאוד מסכים אתך, אביגדור, על הנקודות הפתוחות, שבעצם לתפיסתי הן בעיקר עם רשות המסים – נושא אחוז של איגוד מקרקעין, נושא דחיית מס שבח, ועל זה אני רוצה להגיד מילה.
יזם בנה עסקת קומבינציה, 20 דירות בבניין. לבעלי הקרקע יש עשר דירות, והוא עם עשר דירות. על העשר דירות האלה, שכביכול לפי מה שאתה אומר, הם צריכים תוך שנתיים לממש ותוך ארבע שנים, אני רוצה שאותם אנשי קומבינציה - - -
<אביגדור יצחקי:>
יש שני מועדי מס. 

<יואב קיש (הליכוד):>
לא, שלא יהיה. 

<אביגדור יצחקי:>
אחד בזמן חתימת העסקה, אחד בזמן מימוש הדירות על ההפרש.

<יואב קיש (הליכוד):>
שיקבלו את המניות וכשהם ימכרו את המניות הם ישלמו את המס. זה הכול. זה נושא של דחיית מס שבח, לא יכולה להיות פה אפליה, ואני חושב שהשילוב בין הנושא של איגוד מקרקעין ודחיית מס השבח, זה בעצם נושא של מיזוגים. אין סיבה להפריע להם גם - - -

<משה אשר:>
אבל בקומבינציה הוא משלם את המס על מרכיב הקרקע באופן מיידי, אני לא מבין מאיפה הבאת את הדחייה הזאת. 

<יואב קיש (הליכוד):>
אם הוא עכשיו קיבל בעסקת קומבינציה - - -

<משה אשר:>
יש לו קרקע - - -
<אהוד ברזלי:>
על הדירות שנותרו. 
<יואב קיש (הליכוד):>
על הדירות שנותרו לו. 
<משה אשר:>
לא, אבל החלק שהוא מכר. הדחייה על מה שהוא מכר.

<יואב קיש (הליכוד):>
אתה יודע מה, לא קשור לקומבינציה. 

<משה אשר:>
לא. הבאת דוגמה.

<יואב קיש (הליכוד):>
משפחה שיש לה בניין. הרעיון הוא שהם נותנים את הדירות שלהם ומקבלים מניות. לזה אני מתכוון. במקום הזה, למה אותו טייקון שעושה את זה, אתה רואה אותו רק כשהוא מוכר את הנכס, ואותו אחד שנתנו את הדירות וקיבלו מניות, אתה לא נותן. אני לא מסכים לזה.

<היו"ר אלי כהן:>
תודה, חברים. אנחנו ניפגש ביום רביעי הבא להקראה ולהצבעות. 
תודה רבה, הישיבה ננעלה.

<הישיבה ננעלה בשעה 15:00.>

